ועדת הכספים, כנסת 25, פרוטוקול מספר 27, 2023-01-10 00:00

משה גפני: בוקר טוב, אני מתכבד לפתוח את ישיבת ועדת הכספים

משה גפני:  אני מקדם בברכה את הופעתו הראשונה של שר האוצר בצלאל סמוטריץ' בוועדת הכספים

משה גפני:  מברך אותך על בחירתך לתפקיד שר האוצר, אחד התפקידים החשובים ביותר במדינת ישראל, בממשלת ישראל

משה גפני:  ומברך אותך שהקדוש ברוך הוא ייתן לך סיעתא דשמיא, מכיוון שההצלחה שלך היא ההצלחה של כולנו

משה גפני:  גם רוצה לברך אותך על זה שחתמת על הצו להפסיק את המיסוי על הכלים החד-פעמיים

משה גפני:       אני רוצה רק שתדע, אתה בטח יודע את זה בגלל שהיית בוועדת הכספים, במשרד האוצר כשנלחמים על משהו שצריך לפתור את הבעיה אז לוקחים את זה מהאזרחים

משה גפני:  יש את הרכבים החשמליים, שזה היה מוריד את זיהום האוויר, ורשות המיסים לא מסכימה להוריד את המיסוי

משה גפני:  ההפך מכל היגיון, פוגע בזיהום האוויר, וגורם נזק גדול

משה גפני:  אותו דבר בראשון לציון כשמביאים את השפדן ומביאים לשם מזהמים מול בתי התושבים

משה גפני:  אותו דבר היה לנו כאן בוועדה כשאמרנו שצריך להוריד את המחיר של הדירות, אז אמרו במשרד האוצר שמעלים את מס הרכישה

משה גפני:  הכול יהיה על חשבון האנשים

נעמה לזימי: שלא לדבר על מחירי הקרקע

משה גפני: שום דבר לא שהמדינה היא זאת שנותנת

משה גפני:  ולכן גם בנושא של הכלים החד-פעמיים כשדיברו על מניעת זיהום האוויר

משה גפני:  יש מספיק דברים, וצריך לעשות את זה למניעת זיהום האוויר

משה גפני:  אבל זה עולה כסף במשרד האוצר, זה עולה כסף למדינה

משה גפני:  מברך אותך על הפעולה הזאת, שגם פה התווספו אלמנטים נוספים של פגיעה באוכלוסיות מסוימות

משה גפני:  אנחנו, אדוני השר, שמחים כל פעם שתהיה כאן

ינון אזולאי: הוא אחד משלנו, היה איתנו פה

משה גפני: בוגר ועדת הכספים

משה גפני:  נקיים את הדיון עכשיו על דרישת רשות המיסים להשבת מענקי הסיוע מהעצמאים, אשר ניתנו בעקבות נגיף הקורונה

משה גפני:  מה שקורה זה שאנחנו נמצאים במצב שבו אנשים שהיו במצוקה כתוצאה מהקורונה קיבלו סיוע, ועל פניו נראה שצריך להשיב את זה

משה גפני:  אבל המציאות שמעקלים להם נכסים ושגורמים להם בעיה גדולה מבחינה כלכלית מביאה אותנו, את הוועדה, לדון על העניין הזה, ולמצוא אולי פתרונות שנצטרך לעשות, שהם גם יהיו הגיוניים, וגם שהם יוכלו להיות משמעותיים

משה גפני:       צמרת אביבי, אני נותן לך היות שאת דיברת איתי בפעם הראשונה על העניין

משה גפני:  הדיון הוא שעה, השר אמור להשיב בתוך השעה הזאת, ולכן אני רוצה שכל אחד שידבר ידבר קצר

משה גפני:  אני נותן אחרייך לחברי הכנסת

משה גפני:  בבקשה

צמרת אביבי: בוקר טוב, אני מובילת מאבק העצמאים בכל מיני היבטים, וגם בתחום של המענקים

צמרת אביבי:  מאבק שהתחלתי אותו ממאי 2021, ולא הייתה אוזן קשבת בממשלת השינוי

צמרת אביבי:  אז גם עכשיו, חברי כנסת מהאופוזיציה, בואו תראו איך עושים את זה

צמרת אביבי:  והינה, שר אוצר שנמצא פה, ולא שותה מולי קפה כשאני בוכה

בצלאל סמוטריץ':  התניתי עם הרב גפני שלא מגישים קפה בדיון

משה גפני: האמת היא שלא קיבלתי את התנאי הזה

משה גפני:  אני מבקש שיביאו לו קפה

ינון אזולאי: לפחות תביאו לו כוס חד-פעמית

צמרת אביבי: אתם יודעים שהפכתי להיות סמל של ניתוק העצמאים מממשלת השינוי

משה גפני: לא חשוב, תעזבי את זה

צמרת אביבי: חשוב לי, אני רוצה שתדעו שאנחנו מצפים שהדלת שלכם תמיד תהיה פתוחה עבורנו, ולא נגיע לחברי כנסת שהאוזניים שלהם סגורות כמו שהיה בפעם שעברה

צמרת אביבי:  מפה אני מתחילה את העניין

צמרת אביבי:  החיבור שלי שעשיתי לעוצמה יהודית הוא בפרט למען - - -      

ולדימיר בליאק: אנחנו מדברים פוליטיקה עכשיו? לא הבנתי

צמרת אביבי: לא

צמרת אביבי:  ולדימיר, לא

ולדימיר בליאק: אז דברי על העצמאים, למה את מדברת על עוצמה יהודית?     

חנוך דב מילביצקי: זאת תקופה שאנחנו צריכים בה הרבה עוצמה יהודית, ולדימיר, אין מה לעשות

צמרת אביבי: עשיתי את ההסכמים הקואליציוניים, ואני ביקשתי, ולדימיר, כמה פעמים ביקשתי ממך שתעשה ותבואו, ותביאו בשורה, ולא עשיתם את זה, כי היה לכם - - -     

ולדימיר בליאק: אל תדברי עליי

ולדימיר בליאק:  מה זה הדבר הזה?     

סימון דוידסון: סליחה, הרב גפני, זה לא מקובל עליי

סימון דוידסון:  זה לא מקובל עליי ההתנהגות הזאת, זה לא נושא פוליטי, והיא התחילה עם הכוס קפה

סימון דוידסון:  מה זה?     

משה גפני: גב' אביבי, לא מתאים

ולדימיר בליאק: זה לא נושא פוליטי

ולדימיר בליאק:  אם היא באה פה לדבר על עוצמה יהודית זה לא לעניין

ולדימיר בליאק:  מה זה הדבר הזה?     

צמרת אביבי: הצלחנו להכעיס

ולדימיר בליאק: כן, הצלחת להכעיס

משה גפני: גב' אביבי, מספיק כבר

ולדימיר בליאק: אל תצעק עליי

משה גפני:  אני צועק על מי שמפריע

צמרת אביבי: בסדר, הכול טוב

משה גפני: אני מבקש ממך לא לדבר פוליטיקה

משה גפני:  הדיון הזה הוא דיון מקצועי

משה גפני:  אני מבקש להפסיק, אחרת אני מפסיק אותך

צמרת אביבי: לא מדברת פוליטיקה, נגמר

צמרת אביבי:  אין בעיה

צמרת אביבי:  במצב הנוכחי ביקשנו שתהיה ועדת חריגים, וגם זה היה בדיון עם מיכאל ביטון, שרשות המיסים הייתה צריכה לפתוח ועדת חריגים

צמרת אביבי:  זה לא קרה

צמרת אביבי:  הם פשוט שולחים תשובה גנרית לכולם, שזה הרף שנקבע – 40% או 25%

צמרת אביבי:  הם בכלל לא מפעילים שיקול דעת

צמרת אביבי:  יושב-ראש רשות המיסים אמור להפעיל שיקול דעת

צמרת אביבי:  הם מתנהגים בצורה ברוטלית ומפיונרית

צמרת אביבי:  ואני אסביר גם למה

צמרת אביבי:  הם פשוט עשו עיקולים

משה גפני: לא, לא

ולדימיר בליאק: זה לא מקובל, רשות המיסים לא מתנהגת בצורה מפיונרית

צמרת אביבי: אז למה הם עשו עיקולים?     

משה גפני: גב' אביבי, אני מפסיק אותך

ולדימיר בליאק: כי זה החוק שחוקק ב-2020

ולדימיר בליאק:  מה זה הדבר הזה?     

משה גפני: ולדימיר, אני לא מבין, אבל אני עוצר אותה

ולדימיר בליאק:  מה זה הביטויים האלה כלפי רשות המיסים

משה גפני: אתה רוצה לדבר עכשיו?     

ולדימיר בליאק: אדוני השר, זה מקובל עליך?      

בצלאל סמוטריץ': ממש לא

משה גפני: אני מבקש ממך, ואני מבקש בפעם האחרונה, תדברי באופן מקצועי, אל תפגעי בפקידים, שחלקם גם לא נמצאים פה

משה גפני:  עם כל הכבוד, תגידי את הדברים ובקצרה

משה גפני:  אחרת אני מפסיק אותך

צמרת אביבי: בסדר, אין בעיה

צמרת אביבי:  ביקשנו שיהיה שינוי של החוק, שהראייה תהיה באופן שנתי, בראייה שנתית

צמרת אביבי:  כמו שבעלי העסקים מגישים דוחות באופן שנתי כך גם ביקשנו שיהיה שינוי, שיהיה החזר דיפרנציאלי

צמרת אביבי:  מי שחסרים לו 2%, 3%, יחזיר את החלק היחסי

צמרת אביבי:  להכניס גם כן ב-2019 אנשים שהיו במחלה ממושכת

צמרת אביבי:       יש כאן עצמאית שאני אשמח שתשמע אותה, שיר לוין, וגם שרון חדידה, שעשה מילואים ועדיין לוקחים ממנו את הכסף

צמרת אביבי:  לשיר לוין יש סיפור טרגי, ואין ועדת חריגים, והיא לא מקבלת את המענה

צמרת אביבי:  יש כאן באמת את העניין הזה גם של העיקולים

צמרת אביבי:  הם שמו עיקולים כשלא נתנו, גזלו מעצמאים את היכולת להגיש ערעור תוך 45 ימים

צמרת אביבי:  אז יש פה הרבה דברים והרבה עוולות שצריך לתקן, ובראש ובראשונה להסיר את העיקולים

משה גפני: תודה רבה

משה גפני:  חברת הכנסת אימאן

אימאן ח'טיב יאסין: בוקר טוב לכולם, אני אתחיל בשאלה הראשונה שהפניתי לכבודך, כבוד היושב-ראש, בישיבה הראשונה כשעוד הוועדה הייתה זמנית לגבי המכון הרפואי אבו כביר

אימאן ח'טיב יאסין:  וכאן נמצא שר האוצר, שנאחל לך הצלחה בשביל כולנו, שבאמת נצליח להתקדם קצת במצב הכלכלי שהולך ומתדרדר

אימאן ח'טיב יאסין:  אבל לעניין המכון הרפואי, אני אישית שאלתי אותך

משה גפני: זה היה אתמול פה, אמרתי שאני אטפל בזה

יצחק קרויזר: זה דובר אתמול, אדוני היושב-ראש, יש כאן עצמאים שרוצים לדבר מדם ליבם, מציאות מאוד קשה, אדוני היושב-ראש

יצחק קרויזר:  חבר הכנסת טיבי העלה את הנושא הזה

קריאות: - - -     

יורם מועלמי: אבל מה זה קשור לדיון שלנו? לדיון של המענקים של הקורונה

קריאה: יש לנו זמן קצר

אימאן ח'טיב יאסין: זכותי

קריאות: - - -     

אימאן ח'טיב יאסין: מה קרה פה? אני רוצה להבין, אני חברה קבועה בוועדה הזאת וזכותי להביא את הנושא

יורם מועלמי: כן, אבל לא במסגרת הדיון הזה

קריאה: אבל למה על חשבון הזמן שלנו?     

אימאן ח'טיב יאסין: עם כל הכבוד, סליחה

משה גפני: אימאן, בקצרה

משה גפני:  זה עלה אתמול לדיון, דיברנו על העניין הזה, דיברתי עם מנכ"ל משרד הבריאות, הנושא מטופל

משה גפני:  תעברי לנושא עצמו עכשיו

אימאן ח'טיב יאסין: אעבור לנושא עצמו

אימאן ח'טיב יאסין:  אני רוצה לשמוע ממך, כי בסוף שבוע שעבר לא שחררו גופה בגלל - - -     

משה גפני: אז דיברתי, טיפלתי בזה

משה סולומון: אתמול דיברנו על זה

משה סולומון:  הוא גם נתן פתרון

אימאן ח'טיב יאסין: אתה אומר שזה בטיפול

אימאן ח'טיב יאסין:  אני רוצה לשמוע מתי - - -     

משה גפני:  לא יודע להגיד לך, מחכה לתשובה מבר סימן טוב

משה גפני:  דיברתי איתו, זה מטופל

אימאן ח'טיב יאסין: הנושא שאנחנו דנים פה לעניינו

משה גפני: בקצרה, בבקשה

אימאן ח'טיב יאסין: בקצרה

אימאן ח'טיב יאסין:  אתה כבר מכיר אותי שאני מדברת רק עניינית

משה גפני: נכון

אימאן ח'טיב יאסין: כל הנושא של המענקים בתקופת הקורונה היה מצד אחד חבל הצלה לבעלי עסקים רבים, ובכל זאת, בעלי עסקים רבים לא יכלו לעמוד בקשיים הכלכליים שפקדו אותם, גם כי אנשים לא יכלו לקנות, ולא היה כוח קנייה, וגם כי המדינה הציעה לעזור לאנשים האלה

אימאן ח'טיב יאסין:  אנשים הגישו בקשות והמדינה אישרה את הבקשות

אימאן ח'טיב יאסין:  אני חושבת שהאחריות הראשונה היא על המדינה עצמה

אימאן ח'טיב יאסין:  זה שאני כבעלת עסק מגישה בקשה ומקבלת עליה אישור, אחר כך לא יכול להיות שהמדינה תבוא תבקש ממני – גם בתנאי שוק מאוד קשים, ובתנאי תשלומים מאוד שונים, וריבית מאוד גבוהה, ואי יכולת להחזיר – אז אני חושבת שמן הראוי שהמדינה באמת תיתן תוכנית פרוסה מפורטת, דיפרנציאלית לגבי העסקים הספציפיים

אימאן ח'טיב יאסין:      וחשוב לי להגיד שהרבה עסקים, במיוחד בחברה הערבית, נסגרו בגלל חוסר קבלת המענק

אימאן ח'טיב יאסין:  רק 2% מאלה שהגישו בחברה הערבית קיבלו את המענק

אימאן ח'טיב יאסין:  ועכשיו כשעדיין לא יצאנו מהמציאות הכלכלית הקשה מבקשים להחזיר בצורה לא ריאלית, שתגרום לעוד גל פיטורים

אימאן ח'טיב יאסין:  הישיבה הבאה שלנו זה על גל הפיטורים

אימאן ח'טיב יאסין:  אז אנחנו במו ידינו דוחפים עוד אנשים ועוד עובדים לצאת להיות בשוק האבטלה

משה גפני: תודה רבה

משה גפני:  דובי אמיתי, בבקשה, בקצרה

דובי אמיתי: אדוני היושב-ראש, חברי הכנסת, אני רוצה באמת להתחיל בלברך את כבוד השר בהופעה הראשונה שלו בוועדת הכספים, אבל זאת לא הפעם הראשונה שאני נפגש עם השר, ואני מניח שאנחנו ניפגש

דובי אמיתי:  ואני רוצה לאחל לו בשם כל המגזר העסקי הצלחה בתפקיד

דובי אמיתי:  ואנחנו נהיה בעניין הזה חיילים שלך על מנת באמת להביא את הכלכלה והצמיחה והבשורות למדינת ישראל

דובי אמיתי:       לגופו של עניין, אני חושב שאנחנו באירוע לא פשוט

דובי אמיתי:  אדוני היושב-ראש, הייתי ממליץ לשר, כאחד הדברים המרכזיים לקראת גיבוש תקציב 2024-2023 בנושא של העצמאים, לבחון הקמה של רשת ביטחון סוציאלית לעצמאים במדינת ישראל

דובי אמיתי:  להיערך חלילה לאירוע הבא

דובי אמיתי:  לטעמי זו תהיה הבשורה הטובה ביותר לעצמאים במדינת ישראל

דובי אמיתי:       אגב, אני רוצה לומר לכולם, לכל חברי הכנסת, ולך, אדוני היושב-ראש, הממשקים של נשיאות המגזר העסקי ושלי בפרט עם ראש רשות המיסים ואנשיו, תסלח לי חברתי שחברה בנשיאות המגזר העסקי, היו על הצד הטוב ביותר, הדלת תמיד הייתה פתוחה, השיח תמיד היה ראוי, נכון

דובי אמיתי:  ואני חייב לשבח את ראש רשות המיסים שבמהלך התקופה של הקורונה באמת היה קשוב

משה גפני: מה אתה מציע?     

דובי אמיתי: לגופו של עניין, אני מציע, אחד, לעצור בשלב הזה את כל נושא העיקולים

דובי אמיתי:  זה הדבר הראשון

דובי אמיתי:  צריך לחזור לשולחן ולמצוא באמת את הדרכים האם אפשר למצוא פתרון

דובי אמיתי:  כי הרי בסופו של דבר אנחנו כעצמאים הגשנו את הבקשות וולונטרית, וכנראה הסתבר שיש אי הבנות וצריך לטפל בהן

דובי אמיתי:  אפשר לחזור לשולחן ולמצוא את הפתרונות, ולקחת פרק זמן של חודש-חודשיים כדי להגיע להבנות עם רשות המיסים בעניין הזה

דובי אמיתי:  זה פשוט, זה לא מורכב, וצריך לבחון

דובי אמיתי:  ואני אומר שוב, לבחון בזהירות את האפשרות לייצר פה מצב של סטייה של עד 10% מהתקנות, ללכת לקולא ולא לחומרה

דובי אמיתי:  ואת זה אני משאיר לאדוני השר

דובי אמיתי:  תודה

משה גפני: תודה רבה

משה גפני:  אלי רביבו לא פה? מיכל שיר, בקצרה

מיכל שיר סגמן: תודה, אדוני היושב-ראש, יש לי כאן נקודות מאוד מאוד ספציפיות

מיכל שיר סגמן:  אני רק אזכיר שעם איך שהדיון הזה נפתח, בתחילת הסגרים כשלעצמאים לא היה אוכל על השולחן והם לא ידעו מה הולך לקרות והמענקים עוד לא הגיעו בכלל, נתניהו כינס את ועדת הכספים לדיון חירום להחזרת הטבות מס בשווי של מיליוני שקלים, זה היה כנראה יותר חשוב אז

מיכל שיר סגמן:       אני רוצה לדעת האם יש מצב לחשוב על פריסה לעסקים, זה דבר שהוא מאוד מאוד מאוד חשוב

מיכל שיר סגמן:  יש משהו כמו 400 או 500, כמה מאות עסקים שבאמת קורסים עם החזרי המענקים

מיכל שיר סגמן:  אני לא אומרת שלא צריך להחזיר, אבל אולי יש מקום לשקול להרחיב טיפה את הגדרת הנזק, לבדוק קצת יותר לעומק באמת פריסה לתשלומים כדי להקל על אותם עסקים

מיכל שיר סגמן:       אני הגשתי הצעת חוק גם בכנסת הקודמת וגם בכנסת הנוכחית, "נוהל לחיצת כפתור", יחד עם איגוד העצמאים

מיכל שיר סגמן:  הנוהל הזה מדבר על כך שאם המדינה החליטה לסגור סגרים, קורונה, נזק ביטחוני, וכו', לא צריך להתחיל לחשוב מההתחלה על איך המדינה מתייחסת לעצמאים

מיכל שיר סגמן:  "נוהל לחיצת כפתור", מקבלים מענקים, יודעים איזה תשלומים יש כדי להחזיר את המענקים, הכול די ברור ונהיר לכולם

מיכל שיר סגמן:  וזה גם מפסיק את ההיסטריה, מייצר סוג של ביטחון

מיכל שיר סגמן:  אנחנו יודעים שכלכלה מתבססת הרבה על ביטחון

מיכל שיר סגמן:  ושוב, לשקול לעצור את העיקולים לא כי לא צריך לשלם, אלא כדי למצוא פתרונות אמיתיים

מיכל שיר סגמן:  תודה

משה גפני: תודה רבה

משה גפני:  ולדימיר

ולדימיר בליאק: תודה רבה, אדוני היושב-ראש, אדוני השר, המון בהצלחה בתפקיד

ולדימיר בליאק:  גם התמזל מזלנו, היום לא יום חמישי ואתה נמצא במשרד האוצר, אז אתה איתנו

מיכל שיר סגמן: במשרד הביטחון

ולדימיר בליאק: אדוני היושב-ראש, אני חושב שאני בין הבודדים שמכיר את האירוע היטב משני צידי המתרס, כי ב-2020 כשחוקק החוק הזה היה לי משרד רואי חשבון, וטיפלתי בבסביבות 600-500 לקוחות

ולדימיר בליאק:  ואמרתי מלכתחילה שעצם העובדה שהמדינה אפשרה לעצמאים לקבל את המענקים ביתר זה מטיל על המדינה אחריות

ולדימיר בליאק:  ואמרתי את זה לאורך כל הדרך

ולדימיר בליאק:  ולכן, כשב-31 באוגוסט 2021 רשות המיסים בעצם התכוונה להתחיל את האכיפה, אני פניתי לרשות וביקשתי לדחות את מועד החזרת המענקים, ולכן זה נדחה ל-31 באוקטובר, אחר כך זה נדחה ל-31 בדצמבר

ולדימיר בליאק:  בסופו של דבר זה נדחה עד 30 ביוני 2022

ולדימיר בליאק:  וגם ביקשתי לבטל את הריבית

ולדימיר בליאק:  את ההצמדה אי-אפשר לבטל כי מדובר במחיר של כסף

ולדימיר בליאק:  רשות המיסים ביטלה את הריבית, ובסופו של דבר, אני רק רוצה להסביר, ההסדר היה שכל עצמאי שמגיע להסדר עם רשות המיסים עד 30 ביוני 2022 – אני צודק, נכון?      

מירי סביון: ב-31 במרץ

ולדימיר בליאק: לא משנה, הלכה למעשה זה היה 30 ביוני, הוא יקבל פריסה של 18 תשלומים ללא ריבית

ולדימיר בליאק:  למיטב הבנתי, האכיפה בפועל החלה רק לפני חודש-חודשיים עם העיקולים, עם הכול

אורן בוטא: אחרי הבחירות

אורן בוטא:  תתקן, ולדימיר

ולדימיר בליאק: אני לא רואה מצב לשינוי החוק, יכול להיות שאדוני השר חושב אחרת

ולדימיר בליאק:  אנחנו צריכים לחתור היום לסופיות האירוע

ולדימיר בליאק:  וסופיות האירוע בעיני יכולה להיות בשני מישורים

ולדימיר בליאק:  במישור אחד להקים ועדת חריגים כדי לבחון מקרים קיצוניים

ולדימיר בליאק:  לדוגמה, מישהו ירד ב-39% במקום 40% או 23% במקום 25%

ולדימיר בליאק:       והדבר השני, יכול להיות שיש מצב היום להגיד: אוקיי, מה שהיה היה, אנחנו מפסיקים את העיקולים ומאפשרים לכל אחד להגיע להסדר

ולדימיר בליאק:  לדוגמה, עד 31 במרץ 2023, לתקופה של 18 חודשים או 24 חודשים, ולסיים את האירוע

ולדימיר בליאק:  זה אירוע לא טוב

אורן בוטא: 140,000 איש, ולדימיר

ולדימיר בליאק: אני שוב אומר, עצם העובדה שהמדינה אפשרה לעצמאים – אני לא מצדיק אנשים שקיבלו את המענקים ביתר בניגוד לחוק – אבל עצם העובדה שבתקופה הקשה של הקורונה הייתה אפשרות כזאת זה מטיל עלינו אחריות

ולדימיר בליאק:  ואני בכלל לא מתייחס לעובדה כרגע של מי הממשלה

ולדימיר בליאק:  אנחנו חייבים לחתור היום לסופיות האירוע הזה

ולדימיר בליאק:  תודה רבה

משה גפני: תודה רבה

משה גפני:  רועי כהן, נשיא להב, ואני מבקש בקצרה

משה גפני:  אנחנו בדיון קצר

רועי כהן: בקצרה

רועי כהן:  אדוני היושב-ראש, חברי הכנסת, אני יכול להעיד על הדברים בזמן אמת

רועי כהן:  קודם כול, אדוני השר, אני רוצה לאחל לך בהצלחה בשם 64 ארגוני לה"ב

רועי כהן:  ההצלחה שלך זאת ההצלחה שלנו

רועי כהן:  אבל אתה בפרק הזמן בהתחלה היית עדיין שר התחבורה, ולאחר מכן עברת להיות חלק מהאופוזיציה, והיית חלק מוועדת הכספים

רועי כהן:  כשאני בזמן אמת באתי ואמרתי שאם לא נקים ועדת חריגים ואם לא נייצר השבה דיפרנציאלית אנחנו נגיע בדיוק למה שהגענו עכשיו

רועי כהן:  ראיתי את זה בזמן אמת

רועי כהן:  אמרתי שאי-אפשר להיות פה משחק סכום אפס, שאדם שהגיע ל-40% זכאי למלוא המענק, ואדם שהגיע ל-39% צריך להחזיר את כל המענק

רועי כהן:  אמרתי את זה לגב' מירי סביון, היה פה גם ערן יעקב, אמרתי את זה, ודרשתי: תכניסו את זה לתקנות

רועי כהן:  מה הם עשו? הם אמרו: רועי, והצליחו להניח את דעת החברים, ואמרו: נכניס בתוך התקנות אפשרות להשגה, אפשרות לערעור

רועי כהן:  אבל רק מה הם לא ציינו? שהאפשרות להשגה ולערעור זה רק אם עמדת בתנאי הסף, לא אם יש לך 38%, ולא אם יש לך 37%

רועי כהן:       כלומר, מה שקורה כרגע, ונתתי את הדוגמה הזאת, שזוג בעלי גן ילדים מאשקלון שצברו הפסד של 500,000 שקל במהלך השנתיים האלה של הקורונה, סגרו את העסק, קיבלו מענקים של 49,000 שקלים, ועכשיו הם נדרשים להחזיר את המענקים בגלל שהייתה להם ירידה של 39%

רועי כהן:  ואף אחד לא נותן להם להשיג על זה אפילו, לא נותן להם בצורה כזאת או אחרת להגיד, ועיקלו להם את החשבון

רועי כהן:       נמצא פה יושב-ראש ועדת הכלכלה חבר הכנסת מיכאל ביטון שנלחם איתנו בנושא

רועי כהן:  ואדוני השר דרש מאנשי רשות המיסים: תביאו לנו את המקרים האלה של הכמה אחוזים

רועי כהן:  לא הביאו את המקרים האלה, לא נתנו נתונים כמה זה עולה

רועי כהן:  הינה, הוא יעיד על זה

רועי כהן:  פעם אחר פעם הגעתי לפה לוועדה וביקשתי שיביאו את הנתונים כדי לדעת על מה מדובר

משה גפני: בסדר

רועי כהן: אדוני היושב-ראש, מאוד חשוב לי להגיד את זה כי הדבר הזה פתיר

משה גפני: אבל רק הזמן הוא בעיה

רועי כהן: אפשר לייצר פה השבה דיפרנציאלית

רועי כהן:  והינה, אני מחזיק גם הסכם קואליציוני של סיעת הליכוד יחד עם עוצמה יהודית שהבינו את הדרישה שלנו, שצריך לעשות פה השבה דיפרנציאלית

רועי כהן:  וכן, אם צריך להחזיר כסף לאותם אנשים ששילמו, אז כמו שרשות המיסים יודעת לקחת כסף מעצמאים, שתדע גם להחזיר כסף

רועי כהן:       כי בסופו של דבר אדם נפגע ב-37%

רועי כהן:  אני רוצה לראות שכירים שהיו יורדים להם 37%, קופצים מהגגות, מהגגות היו קופצים

רועי כהן:  אז למה כשזה נוגע לעצמאים אומרים ש-37% זה לא מספיק? זה מדם ליבי, כי אמרתי את זה כאן בדיון והדברים כתובים

רועי כהן:  אמרתי: איך אדם משלם גם את השכירויות שלו, גם את המלאים שלו, גם את ההלוואות שלו עם 37% ירידה? והיה צריך רק לתת הערכה

רועי כהן:       אדוני היושב-ראש, האנשים האלה לא לקחו את הכסף כדי לשחק בקזינו

רועי כהן:  מירי, הם לא הלכו לשחק בקזינו, הם הלכו לחיות ולשרוד ולשלם לילדים שלהם, להמשיך לנהל את העסק שלהם כדי שאנחנו נוכל לחזור אחרי הקורונה לצמיחה ולפריון

רועי כהן:  האנשים האלה הקצינו את הכלכלה הישראלית

רועי כהן:  ולכן דורש שיהיו פה תקנות של השבה דיפרנציאלית

רועי כהן:  אדוני השר, זה צו השעה לעשות את זה

רועי כהן:  וכן, אם צריך להחזיר כסף לאנשים ששילמו אז יחזירו כסף

רועי כהן:  כמו שהם יודעים לקחת כסף מעצמאים שידעו גם להחזיר כסף לעצמאים

משה גפני: תודה רבה

משה גפני:  מירי לא הכתובת

משה גפני:  תכף היא תגיב, אבל היו החלטות, וצריך לקיים החלטות

משה גפני:  צריך לשנות החלטה, אבל זאת החלטה

נעמה לזימי: נכון, התחייבו לבחון את זה

נעמה לזימי:  בדיון הקודם הם התחייבו הרי לבחון את הדיפרנציאליות

נעמה לזימי:  אני לא מבינה איפה זה נמצא

משה גפני: לימור הר מלך, בבקשה

לימור סון הר-מלך: יצא לי לפגוש את אותם עצמאים שבאמת מתמודדים עם העיקול הזה, אותם עצמאים שלא הצליחו לעמוד בתנאי הסף

לימור סון הר-מלך:  כשאתה פוגש את האנשים, צריך לזכור, האנשים האלה הם חלק מהחוסן הכלכלי של מדינת ישראל

לימור סון הר-מלך:  הרבה מכלכלת מדינת ישראל מתבססת על האנשים האלה

לימור סון הר-מלך:  אי-אפשר להתעלם מהציבור הזה

לימור סון הר-מלך:  אנחנו צריכים באמת למצוא פתרון

לימור סון הר-מלך:       אני שומעת פה כמה פתרונות, אבל אנחנו מוכרחים למצוא פתרון שייתן להם מענה, כי האנשים האלה מגיעים למצבים מבוזים, ביזיוניים, למצבים של פת לחם

לימור סון הר-מלך:  כן, אנשים שהמשפחות שלהם ממש על סף פירוק, פגשנו אותם

לימור סון הר-מלך:  זה נשמע כאילו זה החוסן שלנו

לימור סון הר-מלך:  לא

לימור סון הר-מלך:  האנשים האלה לא חסינים

לימור סון הר-מלך:  אנחנו צריכים לדאוג להם בגלל שהם חלק מהחוסן הכלכלי של מדינת ישראל

לימור סון הר-מלך:  ממש לראות את הדבר הזה לנגד עינינו ולעשות כל מה שאנחנו יכולים כדי לעזור ולפתור את הדבר הזה

לימור סון הר-מלך:  בוודאי שלא לעקל את החשבונות שלהם, שזה מה שקורה כרגע

משה גפני: תודה רבה

משה גפני:  מיכאל ביטון, בבקשה

מיכאל ביטון: תודה, היושב-ראש, ברוך הבא לשר, אני עסקתי בנושא הזה המון

מיכאל ביטון:  וצמרת, טעית כשפתחת את זה כנושא פוליטי

מיכאל ביטון:  כל מפלגות הבית עסקו ופעלו למען עסקים קטנים ובינוניים

רועי כהן: חד-משמעי נכון

מיכאל ביטון: אנחנו רוצים שבעתיד כל סיעות הבית יילחמו למען עסקים קטנים ובינוניים, לא משנה אם הם בקואליציה או באופוזיציה

מיכאל ביטון:  הבעיה של המענקים זאת האפליה המובנית מראשיתה

מיכאל ביטון:  ובאמת ההחלטה שרירותית, זה לא אצבע אלוקים קבעה

מיכאל ביטון:  הקריטריון הזה של או 40% או אפס היה גרוע מאוד, כי גם אדם שנפגע ב-20% צריך עזרה

מיכאל ביטון:  וניסינו כל הזמן למצוא דרך, ובאמת רשות המיסים אמרה: יש לנו גמישות

מיכאל ביטון:  במצבים נדירים של 39%, של 38% נעזור

מיכאל ביטון:  אבל היו עוד מצבים נדירים של מחלה מגבילה, של מילואים, של עוד איזה נסיבות אישיות, פטירה של בן זוג, בעל עסק

מיכאל ביטון:  יותר מדיי מקרים שלא קיבלו מענה

מיכאל ביטון:      הצד השני של זה אלו אנשים שקיבלו מענק שלא לצורך ולא השיבו אותו, מול אדם שלא הגיש בכלל ולא לקח את הכסף

מיכאל ביטון:  זאת אומרת שנשמור להם על הכסף אם הם הפסידו רק 5% מהמחזור, מול אנשים שהפסידו 5% ומעולם לא פנו

מיכאל ביטון:  אז אם רוצים למצוא איזה פתרון הוא חייב להיות הוגן גם כלפי אנשים שלא חשבו שהם יכולים להגיש ולקבל עזרה

מיכאל ביטון:       מה שחסר לנו פה באירוע הזה זה סוף דיון, אבל עם נתונים, כמה אנשים עם 37%, 38%, 39%, כי הם בין הכיסאות, הם הפסידו המון כסף והם לא זכאים

מיכאל ביטון:  לכמה אנשים ייסגר העסק אם ייקחו להם את העיקול

אורן בוטא: יפה

מיכאל ביטון: אנחנו צריכים לייצר מצב שבו יש הוגנות, מי שיכול ישיב, פריסה גדולה יותר, ובמצבים נדירים למחוק חובות עם איזו ועדה אפקטיבית

מיכאל ביטון:  ולבוא נגיד עוד חודש ולקבל דיווח: טיפלנו ב-1,000 עסקים, טיפלנו ב-5,000

מיכאל ביטון:  משפט אחרון

מיכאל ביטון:  לראות כמה תיקים פתוחים, מה הסבירות והמידתיות, ואיזה טיפול שסוגר את התיקים האלה באנושיות ומונע סגירה של עסקים

מיכאל ביטון:  היעד זה עסק מתפקד שלא ייסגר

מיכאל ביטון:  אתה צריך שלוש שנים לשלם את זה, חמש שנים, בוא תיתן לנו את זה

רועי כהן: מיכאל, אבל אתה לא מרגיש דז'ה-וו? אתה אמרת את זה כבר

משה גפני: לא, רועי

משה גפני:  תודה רבה

משה גפני:  ינון, בבקשה

ינון אזולאי: תודה רבה, אדוני היושב-ראש, כבוד השר, כמובן גם ברכותיי פה כשאתה נמצא פעם ראשונה בוועדה, שיהיה בהצלחה, ושלא תצא תקלה תחת ידך וידינו בעזרת השם

ינון אזולאי:  מיכאל, אתה גם נגעת בעיקר בנתונים שאנחנו חייבים

ינון אזולאי:  כולם מדברים על 37%, לא 37%, 40%, כן 40%

ינון אזולאי:  את חטאיי וחטאינו אני חייב להזכיר היום לכולם, כשעשינו את החוק הזה אומנם צעקנו על זה, אבל יכול להיות שלא עמדנו על זה מספיק באותו זמן, שהסכמנו ל-40%, אבל אמרנו שזה מה שיקרה בבוא הזמן

ינון אזולאי:  אמרנו את זה

משה גפני: ב-40% ראינו הישג

ינון אזולאי: כן, הצליחו לעבוד עלינו

ולדימיר בליאק: היה גם 25%

קריאות: - - -     

משה גפני: לא הצליחו לעבוד עלינו, הממשלה באה עם הצעות יותר רעות מ-40%

ינון אזולאי: נכון, אבל בסופו של דבר היינו צריכים לעשות איזושהי תחנת ביניים שהיינו מסתכלים מה קורה, ואת זה פספסנו

ינון אזולאי:  בוא, מותר לנו להגיד שטעינו בעניין הזה

אורן בוטא: קורונה

ינון אזולאי: הקורונה הייתה שנתיים והיה אפשר לעשות הפסקות

משה גפני: אבל, ינון, אל תגיד את ההגדרה, זאת הגדרה לא נכונה, ישבנו שם איפה שאתה יושב עכשיו, התייעצנו בינינו, מכיוון שאמרנו שאם לא נגיע לזה יהיה יותר גרוע

משה גפני:  זאת הייתה הברירה

משה גפני:  לא עבדו עלינו

ינון אזולאי: ברור, רק אני אומר שטעינו בזה שלא עשינו איזושהי תחנת ביניים

משה גפני: לא היה לנו כוח, היינו באופוזיציה

משה גפני:  מה הדיבורים האלה?      

ולדימיר בליאק: הוא מדבר על 2020, אתה ישבת שם

ולדימיר בליאק:  הוא מדבר על החקיקה

ינון אזולאי:  מדבר על 2020

קריאות: - - -     

בצלאל סמוטריץ': אדוני יושב-הראש, ב-2020 הייתי באופוזיציה, אתה היית יושב-ראש ועדת הכספים

ינון אזולאי: כשהיה דיון השנה לא טעינו, זה ברור

ינון אזולאי:  היינו באופוזיציה, כל מה שהשגנו זה הישג

משה גפני: נכון

משה גפני:  להפך, התגאינו בזה

אורן בוטא: בסוף זה היה צריך להיות מושווה שנתית

משה גפני: אתה היית באופוזיציה

ולדימיר בליאק: ינון, היה גם 25% בתקופות מסוימות

יאיר גולן: וכולם תמכו ב-25%

יאיר גולן:  תמכתם

משה גפני: נתקדם

ינון אזולאי: מדברים איתנו על 40%, לא 40%, אז יש דבר שכולנו, הרב גפני, כולנו מדברים על 37% או 38%, אבל אנחנו מסתכלים על המחזור, וזאת הטעות הגדולה שהייתה, שהסתכלנו על מחזור

ינון אזולאי:  כשאתה מסתכל על המחזור יש אנשים שבסופו של דבר יסתכלו על המחזור שלהם, ובאותו זמן הם עשו קניות כי לא ידעו לקראת מה הם הולכים, ולא עשו מכירות, אבל המחזור גדל

ינון אזולאי:  וכשהמחזור גדל הם הפסידו כסף, כי לא היו הכנסות, ובסופו של דבר היום כשאני אומר להם להחזיר הם מחזירים את הכסף ממה שאין להם

ינון אזולאי:  מי שלא מגיע לו בסדר, מי שהרוויח באותו זמן שיחזיר, גם מבחינתי בלי תשלומים

ינון אזולאי:  אבל היה עוד דבר, חילקנו את זה, מסתכלים על פי חודשיים, אם היינו מסתכלים על זה על פי מה שהולך בפקודת המס - -      

משה גפני: שנתי

ינון אזולאי: - - שנתי, זה היה נראה אחרת היום

ינון אזולאי:  אז אותם אנשים לא היו מפסידים, וזה הסיפור הגדול

ינון אזולאי:  אלו שני הסיפורים הגדולים

אורן בוטא: זה היה אמור להיקרא מקדמות, ובסוף שנה לעדכן

ינון אזולאי: יושבת פה אישה שמחזיקה בתיירות, עדי, ששילמה מקדמות, את המקדמות לא החזירו לה, אמרו לה על המענקים, שילמה את המע"מ על המענקים פלוס המקדמות

ינון אזולאי:  בקיצור, בסוף היא יצאה עם הפסד של עשרות אלפי שקלים

ינון אזולאי:  אז היה פה משהו לא נכון

ינון אזולאי:  כשאנחנו מדברים על ועדת חריגים בעצם היא לא עבדה

ינון אזולאי:  לא עבדה

צמרת אביבי: לא הייתה בכלל, ינון

ינון אזולאי: לא הייתה, לא עבדה, לא משנה

יורם מועלמי: היא גם לא קיימת

יאיר גולן: היא לא קיימת בכלל

ינון אזולאי: מה שצריך לדעת, אם הייתה ועדת חריגים אנחנו מבקשים לדעת את הנתונים

ינון אזולאי:  אם לא הייתה, אז צריך להקים את ועדת החריגים הזאת

ינון אזולאי:  זה דבר ראשון שצריך להיות

ינון אזולאי:  לפתוח את החוק, יכול להיות שתבוא רשות המיסים ויגידו לי: תשמע, זה אירוע גדול של 200,000, 300,000 איש, המדינה לא יכולה לעמוד בזה

קריאה: זה כמה מיליארדים, ינון

משה גפני: אני מבקש בלי קריאות ביניים

ינון אזולאי: אני מבקש לדעת כמה כסף הוקצה מראש, כמה כסף נוצל, כמה קיבלו סירוב

ינון אזולאי:  אלו השאלות של מיכאל ביטון

ינון אזולאי:  אם נדע את הדברים האלה נוכל גם לדעת את הפתרונות

ינון אזולאי:  אבל הפתרונות המיידיים צריכים להיות ביטול העיקולים, ופריסה של כמה שיותר תשלומים

ינון אזולאי:  ולא אחד שיש לו 10,000 שקל יקבל 36 תשלומים, ו-100,000 שקל יקבל גם 36 תשלומים

ינון אזולאי:  צריך להיות משהו שיהיה עם שכל וישר

ינון אזולאי:       אדוני השר, שני דברים להתייחסות אם יישאר לך זמן נשמח, כי טיפלת בזה, ויישר כוח על הסיפור של הצהרונים, עשית דבר גדול, רק כל פעם אומרים שפורסם רק לחודשיים

ינון אזולאי:  נבקש בסוף הזמן את ההבהרה שלך בעניין הזה

ינון אזולאי:  הרב גפני העלה את הנושא של הרכבים החשמליים

ינון אזולאי:  גם לזה צריך לתת את הדעת, כי בסופו של דבר אנשים הזמינו כשההטבה עדיין הייתה קיימת, והם מקבלים את זה לאחר שההטבה הסתיימה, ואז הם מפסידים את ההטבה הזאת

ינון אזולאי:  אז השאלה אם אפשר לתת את ההטבה הזאת לאלה שעד סוף ההטבה עשו הזמנה

ינון אזולאי:  תודה רבה לכם

משה גפני: השר לא נתן עוד תשובה, הוא אמר שהוא יבחן את הנושא הזה

משה גפני:  צריך תשובה לנושא

משה גפני:  עדי אוחיון, בקצרה

עדי אוחיון: שלום רב, בוקר טוב לכולם, ברוך שובך היושב-ראש, וברוך הבא לשר

עדי אוחיון:  בקצרה, אני עוסקת בתחום המלונאות מזה 30 שנה, מזה כעשור כעצמאית ומלווה בתי מלון ומתחמי אירוע בישראל ברמה של פיתוח עסקי ואסטרטגי

עדי אוחיון:  ב-15 במרץ כמובן שכל מלונות ישראל נסגרו מהרגע להרגע, ואני קיבלתי טלפונים מכל אותם לקוחות שהיו לי: אנחנו מפסיקים, סוגרים את המלון

עדי אוחיון:  ובאותו רגע ההכנסה שלי ירדה, נעלמה ונסגרה

עדי אוחיון:       במהלך כל 2021, זאת הייתה השנה הראשונה של הקורונה, עבדתי בצורה מאוד מזערית

עדי אוחיון:  כולם מדברים על 37%, 40%, הירידה בהכנסות שלי הייתה ב-68% בשנת 2020 מול 2019

עדי אוחיון:  בעלי נקרא בעל שעוזר לאשתו ולכן הוא היה שכיר בחברה, הוא יצא לחל"ת

עדי אוחיון:  מה שאומר שההכנסות שלי ירדו ב-70%

עדי אוחיון:  הגעתי לרמה של התחייבויות כספיות גדולות מאוד, הייתה לי משכנתה, אימא שהייתה במוסד, לקחתי הלוואות כדי לשלם למוסד, והיא נפטרה בסוף 2019, כך שכל ההלוואות האלה על הראש שלי

עדי אוחיון:  ממונפת בצורה ניכרת, אבל כל זה יכולתי כשההכנסות שלי היו נורמטיביות

עדי אוחיון:  ברגע שהברז נסגר אין הכנסות

עדי אוחיון:       במהלך 2022, כמו במהלך 2020, הירידה שלי הייתה ב-68%

עדי אוחיון:  קיבלתי 100,000 שקל מענקים כאשר כל חודשיים הכנסתי הכנסות של 2020 מול 2019

עדי אוחיון:  הירידה הייתה לפי אחוזים, והייתי זכאית במלוא האחוזים, התוצאה הייתה 100,000 שקל

עדי אוחיון:  מה שקרה בדוח השנתי של 2020 – לא אמרתי שרשות המיסים לא אמרה שיהיו כמובן חבות מס על המענקים, אבל רשות המיסים לא אמרה שחבות המס תהיה שהמענקים הם כחלופת הכנסה מלאה

עדי אוחיון:  הרי אם הירידה שלי הייתה ב-68% בהכנסות, מה שגרם לי לעצור את המשכנתה שלי, מה שגרם לי למכור דירה

עדי אוחיון:  גרתי ברח' בעל התניא בבני ברק ומכרתי את הדירה שלי כי הבנתי שאני לא אוכל לעמוד בהתחייבויות שלי, קניתי דירה זולה יותר בעיר אחרת, ואני עדיין משלמת

עדי אוחיון:  כמובן שעצרתי, עד היום עוד לא החזרתי את כל היכולת שלי להחזיר את המשכנתה

עדי אוחיון:       אז אם ההכנסות שלי ירדו ב-68%, קיבלתי 100,000 שקל מענקים, זה ביחסיות של הירידה, חבות המס, המחוקק רואה את המענקים כחלופת הכנסה במלוא מובן המילה

עדי אוחיון:  איך יכול להיות שבן אדם שהירידה שלו כה גדולה, המענק נהפך להיות חלק אינטגרלי כחלופת הכנסה מלאה? בשנת 2020 שילמתי, גם ממה שעבדתי בקטנה וממה שהייתה הירידה, את כל המקדמות שלי למס הכנסה, למע"מ ולביטוח לאומי

עדי אוחיון:  12,000 שקל הייתי אמורה לקבל החזר ממס הכנסה על חשבון המקדמות

עדי אוחיון:  לא זו בלבד שלא קיבלתי את ה-12,000, חבות המס שהייתה על ה-100,000 שקל מענקים הפכה להיות 32,000 שקל

עדי אוחיון:  זאת אומרת שאת ה-12,000 שמרו, הייתי צריכה להגיע להסדר על 20,000 שקל

משה גפני: הם התייחסו למה שקיבלת מענק כשכר עבודה

משה גפני:  הנושא ברור

עדי אוחיון: כחלופה מלאה

עדי אוחיון:  אבל החוק לא חשב עד הסוף

עדי אוחיון:  המחוקק שחילק את הכסף לא חשב עד הסוף שלא יכול להיות שזו תהיה חלופת הכנסה מלאה

משה גפני: תודה

משה גפני:  אין לנו זמן

עדי אוחיון: אני רק אתן את הנתון האחרון על 2021

עדי אוחיון:  בשנת 2021 שילמתי גם כן את כל המקדמות שלי

עדי אוחיון:  הייתי אמורה לקבל החזר של 26,000 שקל על המקדמות, בגלל ה-100,000 האלה, שוב, יש חבות מס של 10,000 שקל ו-8,000 לביטוח לאומי

עדי אוחיון:      עכשיו אני שואלת אתכם, מאיפה? אתם אומרים פריסה

עדי אוחיון:  מה זה פריסה? פריסה זה גיבנת על הגב שלנו

עדי אוחיון:  מי שהירידה שלו במשך שנתיים הייתה כל כך קשה, הפריסה הזאת היא לא הוקוס פוקוס, צריך לשלם אותה

עדי אוחיון:  אם לא הצלחתי עוד להגיע למצב של להחזיר את המשכנתה שלי ל-100%, אני משלמת 25%, אז איך אני אעשה פריסה? על מה? על זה שאין לי את הכסף?      

ינון אזולאי: עדי, בגלל זה ועדת החריגים יכולה לבדוק

משה גפני: תודה רבה

משה גפני:  חנוך, בבקשה

עדי אוחיון: מה אנחנו נעשה בנידון? מה מתכוונים?      

ינון אזולאי: השר עוד מעט ישיב על הכול, עדי

משה גפני: אנחנו בדיון

משה גפני:  בבקשה

חנוך דב מילביצקי: אני לא אקח מהזמן, חברי הכנסת ביטון ואזולאי אמרו את אשר על ליבי, ורק ברכות, אדוני השר

משה גפני: תודה רבה

משה גפני:  אלי דלל

אליהו דלל: ברכות לשר האוצר, יישר כוח

אליהו דלל:  תודה, כבוד היו"ר

אליהו דלל:  תראו, קודם כול ההתקפה על רשות המיסים היא לא נכונה, היא לא נאותה

אליהו דלל:  רשות המיסים עושה את העבודה שלה על פי חוק ועל פי מדיניות

יורם מועלמי: אתה לא מדייק, היא לא עושה אותה על פי חוק, הם מטילים עיקולים לא לפי החוק

משה גפני: מה זה? אני מבקש להפסיק

יורם מועלמי: שלא יגיד דברים שלא נכונים

משה גפני:  אני אוציא אותך, עם כל הכבוד

יורם מועלמי: אתה רוצה לראות נתונים פה?     

קריאות: - - -     

ינון אזולאי: סליחה, חבר כנסת מדבר

מיכאל ביטון: אתה לא תוקף חבר כנסת שמדבר

אליהו דלל: אתה עוד לא שמעת אותי, תירגע

קריאות: - - -     

משה גפני: רבותיי, אני אוציא אתכם

ינון אזולאי: איזו חוצפה, סליחה, עם כל הכבוד לך, חבר כנסת יכול לדבר, ואל תפריע לו

יאיר גולן: אבל תן לו לדבר, הוא בעד העצמאים

יורם מועלמי: יש פה עיקולים

משה גפני: תוציא אותו, בבקשה

אליהו דלל: אני חוזר שוב, זו בדיוק הבעיה, ההתקפה על רשות המיסים היא לא נאותה, נקודה

אליהו דלל:  מצד שני, העצמאים הם חלק נכבד

אליהו דלל:  להיות עצמאים במדינת ישראל זה אחד הדברים הקשים ביותר, רגולציה קשה, משרד הבריאות – תלוי בעבודה, זה נושא של רישוי עסקים, זה הלוואות, זה אשראי

אליהו דלל:  אני יודע מה זה להיות עצמאי וזה קשה מאוד, ולכן צריך לעזור

אליהו דלל:  את שינוי החוק צריך לבחון, הוא מהווה בעיה, ויכולה להיות גם רעידת האדמה

אליהו דלל:  ולכן מה שאני מציע, להפעיל את ועדת החריגים, זה אחד

אליהו דלל:  שתיים, לעצור כרגע את כל העיקולים מיידי, וללכת לפריסה של 24 או 36 חודשים

אליהו דלל:  זאת פריסה שתוכל באמת לעזור לאותם עצמאים

אליהו דלל:  תודה

משה גפני: תודה רבה

משה גפני:  גילי תמיר, בקצרה, בבקשה

יולי תמיר: שלום, אדוני, רשת ב', חטיבת החדשות, התוכנית כל ערב בשבע שעוסקת במיצוי זכויות

ינון אזולאי: האמת שאני חייב לפרגן לך שלקחתי הרבה דברים מהתוכנית שלך

קריאה: יישר כוח, גילי

נעמה לזימי: גילי, גם מפרגנת לך

יולי תמיר: תודה רבה

משה גפני: רגע, מה נהיה פה?     

ינון אזולאי: למה אתה לא שומע את התוכנית שלה? אם היית שומע את התוכנית שלה גם אתה היית מפרגן לה

נעמה לזימי: כשאני יוצאת בשעות נורמליות מירושלים לחיפה זאת התוכנית שאנחנו שומעים בדרך

יולי תמיר: אולי ועדת הכספים תדאג לביטחון התעסוקתי שלי

משה גפני: גב' תמיר, אני מבקש, אין לנו הרבה זמן

משה גפני:  אני נותן לך באופן חריג על מה שאת מעלה

יולי תמיר: אני מודה לך

יולי תמיר:  אדוני, אני מדויקת, אני אומר ארבעה משפטים

יולי תמיר:  אני מומחית לגמלאות

יולי תמיר:  הרי בכל מצב אחר מה שחל על העצמאים הוא פקודת המיסים

יולי תמיר:  כלומר, חישוב שנתי של הרבע חלקי 12

יולי תמיר:  והסיפור הוא לא האחוזים, לא 40% או 60%, הסיפור הוא החישוב

יולי תמיר:  הרי רק במענקי העצמאים האוצר יזם, פקידי האוצר בחוק יזמו שיטת חישוב שאיננה שנתית

יולי תמיר:  והמשמעות היא בממוצע פשוט, אם הפסדתי 100% או 80% בשלושת המענקים הראשונים, לפי שיטת החישוב של האוצר אאלץ להחזיר את שלושת המענקים הנוספים שלקחתי למרות שההפסד השנתי שלי היה בין 40% ל-50%, ואף יותר

יולי תמיר:       הרי מה הסיפור? לנו לתוכנית יש מאות פניות של עצמאים

יולי תמיר:  כתבתי נייר מדיניות, שלחתי לכולם, אני רוצה להגיד תודה לחבר הכנסת אזולאי, ותודה, אדוני, הרב גפני, שהסכמתם לתת לי לדבר

יולי תמיר:  כל הסיפור הוא שהעצמאים הפסידו גם 80% וגם 90% בחישוב השנתי

יולי תמיר:  אותו חישוב ששולל מהם את הזכאות לקצבת זקנה, קצבת נכות, כל קצבה, כיוון שלא מעניין את האוצר אם הם עבדו רק חצי שנה, וחצי שנה הם היו נחים

יולי תמיר:  בכל חישוב האוצר בוחן

יולי תמיר:  רשות המיסים היא גוף מבצע, לא היא האשמה

יולי תמיר:  החובה היא על חברי הכנסת

יולי תמיר:  אומנם אין עליכם המלאכה, אך לא אתם בטלים מלבצע אותה

יולי תמיר:  ולכן הסיפור הוא לא האחוזים

יולי תמיר:       לכל העצמאים שפגשתי יש ירידה שנתית של 80% ואף 90%, וב-2021 הירידה מעמיקה, אדוני

יולי תמיר:  ואפילו אני יכולה לומר שכמי שהיא שכירה ועצמאית שילמתי את משכורות עובדיי באמצעות תלוש המשכורת שלי מתאגיד השידור

יולי תמיר:  ובכל זאת אני אומרת, אם הייתם מחשבים שנתית כפי שעשיתם בכל הגמלאות, פקודת המיסים חלה על עצמאים כל השנים

יולי תמיר:  לא ניתן להם שיקול דעת

משה גפני: אמרת את זה

יולי תמיר: אדוני, הפתרון המוצע, ככל ששינוי החוק הוא בלתי אפשרי, אחד, להקים ועדת חריגים שלא קיימת היום בחוק, ולא השגות שמחייבות חברות מימוש זכויות וגופים בתשלום; ושתיים, לבקש ולאפשר לוועדת החריגים, ככל שתוגש בקשה, לערוך חישוב שנתי לפי פקודת המיסים, וככל שעצמאי הפסיד יותר מ-40% – אומר לאדוני, אגב, שהממוצע השנתי הוא נמוך מ-40% כיוון שחלק מהחודשים היו 25%, אבל בוא נקבע 40% – וככל שהפסדו השנתי היה מעל 40%, שהוא לא יידרש להשיב את המענקים

יולי תמיר:  כי תכלית החוק שאדוני חוקק לפני שלוש שנים היא סוציאלית, וראוי לנקוט באותה הדרך גם בטיפול בנושא הזה

יולי תמיר:  תודה, אדוני

משה גפני: תודה רבה

משה גפני:  חבר הכנסת סימון, בקצרה, השר אמור להשיב

סימון דוידסון: בוקר טוב, קודם כול בהצלחה, אדוני השר, תפקיד משמעותי ורציני

סימון דוידסון:  ואני רוצה לדבר על שני כובעים

סימון דוידסון:  כובע אחד שלי לפני שהגעתי למשכן הזה, ניהלתי והייתי בעלים של הרבה מאוד עסקים

סימון דוידסון:  מי שלא ניהל עסק במדינת ישראל לא מבין מה זה לנהל עסק במדינת ישראל

סימון דוידסון:  וליבי עם כל בעלי העסקים

סימון דוידסון:  אני יודע מה אתם חווים יום-יום

סימון דוידסון:  הכובע השני הוא הכובע הממלכתי של המשכן, של הבניין הזה, ושל משרד האוצר

סימון דוידסון:  צריך להבין שלשנות את החוק אי-אפשר

סימון דוידסון:  אם פורצים את החוק הזה ומשנים אותו יש עשרות אלפי בעלי עסקים שלא הגישו בקשות להחזרים, הדבר הזה יכול לפרוץ תביעה ייצוגית ענקית שתמוטט את כל העבודה של משרד האוצר

סימון דוידסון:  לא בכסף, אלא שאף אחד לא יוכל להתעסק, זה דבר ענק ומשמעותי

סימון דוידסון:       לכן, אני אומר בקצרה, אני מחובר מאוד לדברים שאמר ינון אזולאי, ומחמאות לולדימיר בליאק על כל העבודה בדרך עם כל ההזזה, הדחייה של ההחזר

סימון דוידסון:  צריכים לעשות שני דברים

סימון דוידסון:  אדוני הרב גפני, צריך להקפיא מיידית את כל הנושא של העיקולים, לתת אוויר לאנשים האלו, ופשוט לייצר את הנושא הזה של ועדת חריגים

סימון דוידסון:  אני יודע שזאת עבודה משמעותית ולא פשוטה, אבל צריך לדון – דין 38% ירידה במחזור לדין של 10%, זה לא אותו דבר

סימון דוידסון:  לכן שני הדברים האלו צריכים להיעשות עכשיו במיידי

סימון דוידסון:  אבל הדבר הראשון קודם כול זה להקפיא את כל הנושא הזה של העיקולים, של הגרזן הזה על הצוואר של בעלי העסקים

סימון דוידסון:  תודה

משה גפני: תודה רבה

משה גפני:  יוני מישרקי

יונתן מישרקי: תודה רבה, אדוני היושב-ראש

יונתן מישרקי:  ברכות לשר האוצר הנכנס

יונתן מישרקי:  לא אחזור ולא אגזול את זמן הוועדה, רק אני מבקש ממך, אדוני היושב-ראש, ככל שיש מנדט לוועדה לדון בחבות המס על המענקים, אז אנחנו נשמח לדון בזה כאן ולראות איך אנחנו פותרים את העניין הזה

יונתן מישרקי:  ואני מצטרף לדברים שאמר ינון אזולאי בעומק הדברים, גם על ביטול העיקולים

יונתן מישרקי:  אני מבין שיש הרבה מאוד בעלי עסקים שלא קיבלו בכלל דרישות לתשלום, ולכן הנושא הזה הוא ראשון במעלה, פריסת התשלומים כמו שעלה פה

יונתן מישרקי:  לכן, כמו שאמרתי, לא אגזול את זמן הוועדה

יונתן מישרקי:  תודה רבה

משה גפני: תודה רבה

משה גפני:  אדוני השר, רוני טל, אתה יכול להגיד משפט על הבטטות בהזדמנות שהשר פה? זה לא נוגע לדיון הזה, אבל אני חושב לקיים על זה דיון

משה גפני:  אני רוצה להעלות את זה

משה גפני:  ביקש ממני גם יושב-ראש הכנסת וגם רבים אחרים

משה גפני:  במשפט

גיא דוד: בוקר טוב, אנחנו בהליך קיים כבר שהתנהל אל מול הוועדה הקודמת

גיא דוד:  אני חקלאי ממושב אדנים ומשמש גם כיושב-ראש תת-ועדה לענייני בטטות בישראל ובמועצת הצמחים

גיא דוד:  בתקופת הקורונה השווקים המוסדיים היו סגורים

גיא דוד:  בטטה זה מוצר שבין 30% ל-40% מהתוצרת שלו הולכת למוסדי

גיא דוד:  פשוט מאוד זרקנו את כל התוצרת לפח

גיא דוד:  נפגשנו עם כל הגורמים הרלוונטיים גם באוצר עוד בתקופתו של כץ, זה התקדם

בצלאל סמוטריץ': לא הייתה להם ירידה בהכנסה? למה הם לא קיבלו מענקים?     

משה גפני: למה לא קיבלתם מענקים?     

גיא דוד: לא עמדנו בקריטריון היבש שדיבר על ירידה, כי באותם חודשים הסופרים שאבו תוצרת בכמות בערך פי שלושה, אבל עד הפי שלושה הזה זרקנו את כל הסוג ב', כך שבסוף התקופה ראו את ההתרסקות שלנו

גיא דוד:  אבל אם היית הולך לפי הקריטריון היבש לא יכולת לראות

גיא דוד:  אנחנו בחקלאות עובדים לפי דונמים, משרד הבריאות הכיר בזה

גיא דוד:  ישבנו בזמנו עם מורגנשטרן, הוא היה הרפרנט שלנו באוצר, התקדמנו, הגענו לקושניר

גיא דוד:  קושניר הכיר בבעיה, שלח אותנו לשיעורי בית

גיא דוד:  חזרנו עם תשובות, ועכשיו אנחנו כאן

משה גפני: תודה רבה

משה גפני:  אני מודה לך

משה גפני:  אני אבדוק את זה בגלל שביקשו ממני כמה בכנסת לקיים דיון על זה

משה גפני:  אני אלמד את זה ויכול להיות שנקיים דיון

משה גפני:  ולדימיר, רצית להגיד משהו לשר?      

ולדימיר בליאק: ממש חצי דקה

ולדימיר בליאק:  אדוני השר, היו בהצעת התקציב שהכנו, ולא עברה ל-2023, שתי הצעות

ולדימיר בליאק:  אחת, רשת ביטחון סוציאלית שבאמת היה מתווה מוסכם עם האוצר לגבי רשת ביטחון סוציאלית לעצמאים

ולדימיר בליאק:  והדבר השני, הקלות רגולטוריות לעוסקים עם מחזור עד 100,000 שקל

ולדימיר בליאק:  אני מאוד מבקש ממך אם יש אפשרות לאמץ את זה לתקציב שאתה מכין כרגע

ולדימיר בליאק:  תודה רבה

משה גפני: תודה רבה

משה גפני:  נעמה לזימי, קצר

יורם מועלמי: אולי ניתן לנציגי העצמאים לדבר

יורם מועלמי:  פחות חברי כנסת ויותר נציגי העצמאים, שיש להם פתרונות

משה גפני: עם כל הכבוד, אני מבקש להפסיק

יורם מועלמי: מה זה להפסיק? אנחנו ביקשנו את הדיון הזה, יזמנו את הדיון הזה

תמר קידר: יש לנו פתרון

תמר קידר:  הגשנו את העתירה

משה גפני: אני לא מאפשר את זה

תמר קידר: שתי דקות

תמר קידר:  יש לנו הצעה קונקרטית

תמר קידר:  ממש הצעה קונקרטית

משה גפני: תמתיני

יצחק קרויזר: אדוני היושב-ראש, אם יהיה אפשר לדון את אותם עצמאים במידת החסד קצת, הם באמת מדברים מדם ליבם

משה גפני: אבל מה לעשות, השר יצא

תמר קידר: שתי דקות

משה גפני: סיכמתי איתו שבאחת-עשרה הוא עוזב

יורם מועלמי: השר סמוטריץ', אתה מוכן להמתין עוד כמה דקות עד שהארגונים החברתיים פה ידברו? אני מאמין שהשר יסכים להישאר עוד חמש דקות

קריאות: - - -     

תמר קידר: כבוד השר, יש לנו פתרון מעשי

ינון אזולאי: חבר'ה, יש פה יושב-ראש ועדה, תנו לו לנהל את הוועדה, אתם סתם שורפים זמן לטובת כולנו

משה גפני: נעמה

נעמה לזימי: קודם כול, כבוד השר, בהצלחה

נעמה לזימי:  אני מברכת על הדיון

נעמה לזימי:  אני חייבת לומר שאותי זה מקומם, לא יכול להיות שכל שנה שעברה היו אין-ספור דיונים על הנושא הזה, גם על הדיפרנציאליות, גם על החישוב המחזורי, גם הכול, ודבר לא נעשה

נעמה לזימי:  אני אומרת לך, השר, ידוע שכלכלה של כל מדינה, ובטח של ישראל, נשענת בליבה שלה על העסקים הקטנים

נעמה לזימי:  אימא שלי בעלת עסק פרטי שכמעט נסגר בקורונה

יאיר גולן: אנחנו עמוד השדרה של הכלכלה הישראלית

נעמה לזימי: סליחה, עם כל הכבוד

נעמה לזימי:  זה לא רק שהלב שלנו יוצא אל זה, זה פשוט משהו שצריך לתקן חד וברור, ולא עכשיו כהוראת השעה, אלא למצב הנוכחי

נעמה לזימי:  הרב גפני, הסיפור של הוועדה הוא לעשות פה את התיקון הזה אחת ולתמיד, להסדיר את כל מנגנון החישוב, ואיך יילקח הכסף בחזרה

נעמה לזימי:  כמות הפניות, גם דרך צמרת ואחרים, שהגיעו אלינו בשנה האחרונה, הייתה בלתי נתפסת, לא היה אפשר לאמוד את זה

נעמה לזימי:  אני לא יודעת איך אפשר - - -     

אורן בוטא: אבל לא עשיתם כלום בממשלת השינוי, רק דחיתם

אורן בוטא:  דחיתם ודחיתם

משה גפני:  אני מבקש

נעמה לזימי: סליחה, עם כל הכבוד, קודם כול לא מתפרצים - - - 

נעמה לזימי:  דבר שני, אני מזכירה לך שהיו כאלה שכן התעקשו וכן היו בוועדות

נעמה לזימי:  מיכאל ביטון ביניהם

אורן בוטא: בודדים

אורן בוטא:  יש לנו עכשיו קואליציה שלמה שתומכת בנו

אורן בוטא:  אז היו - - -     

קריאות: - - -     

מיכל שיר סגמן: יש לי שאלה אלייך

מיכל שיר סגמן:  הבעיות שלך התחילו בממשלת השינוי או שהם התחילו עוד בסגרים הראשונים? על מה אתה מדבר? מה זאת החוצפה הזאת? ואנחנו לא היינו בממשלת השינוי

מיכל שיר סגמן:  אל תצבעו את בעלי העסקים בצבעים פוליטיים, אתם עושים להם נזק

נעמה לזימי: מיכל, לא סיימתי

נעמה לזימי:  הרב גפני, אמרתי משהו דווקא מתוך ציפייה לזה שיהיה פה עוד משהו שאני חושבת שכולנו מאוחדים אליו

נעמה לזימי:  אבל לנסות להתחנף בדיונים לצד שמרוחה בו החמאה לא עושה איתכם חסד

נעמה לזימי:  כולנו פה מאוחדים בנושא הזה

נעמה לזימי:  זה מביך

נעמה לזימי:  תודה

משה גפני: תודה

משה גפני:  תמר קידר, בקצרה

משה גפני:  נמשיך את הדיון גם אחרי שהשר יעזוב

תמר קידר: אני מייצגת את התנועה לצמצום פערים חברתיים

תמר קידר:  הגשנו את העתירה לבג"ץ

תמר קידר:  למה הגשנו את העתירה לבג"ץ? היו שלוש בעיות: אחד, הנושא של הדרישה שלא כדין

תמר קידר:  אמרו לנו שזה וולונטרי

תמר קידר:  הנושא השני זה עצם הנושא של ההשגה

תמר קידר:  אמרנו שאין מקום להשיג, אי-אפשר להשיג

תמר קידר:  רשות המיסים אמרה שהיא תיתן לנו להשיג

תמר קידר:  בפועל היא לא עשתה את זה היום לפני שהיא הטילה את העיקולים, לכן חייבים לעצור את העיקולים

תמר קידר:       והדבר הכי חשוב, כולם פה מדברים על שינוי החוק, כולם מדברים פה על מה שהיה לפני, כן לקחו, לא לקחו

תמר קידר:  אדוני השר, יש לנו פתרון מאוד פשוט, החוק אומר את זה היום

תמר קידר:  החוק היום אומר בסעיף 13(ג): יש למנהל רשות המיסים או פקיד השומה, שמוגדר כמנהל, אפשרות לפטור לחלוטין מהשבת המענק בשני תנאים: אחד, זה מצב כלכלי של העוסק

תמר קידר:  זה כתוב בחוק

תמר קידר:  והדבר השני, שיקולי צדק

תמר קידר:  באנו לבית המשפט העליון ואמרנו: בבקשה, בית המשפט העליון, רשות המיסים לא רוצה להקים ועדת חריגים ולהגיד מהם שיקולי הצדק והמצב הכלכלי, בוא אתה בית המשפט העליון תגיד מה הקריטריונים

תמר קידר:       אני אומרת שבית המשפט העליון לא נכנס לתמונה, אמר: בהשגה שלכם תגידו

תמר קידר:  אז אני אומרת שיש לכם היום הזדמנות פז, קח את הסעיף הזה, סעיף (ג), תכניס את הקריטריונים, מה אחוז הירידה, מה זה – האם מחלה או שירות מילואים, האם היריון, כל הקריטריונים האלה שמהווים שיקולי צדק

תמר קידר:  לא צריך לנהל את הדיון פה, בוא ננהל אצלך

תמר קידר:  יש לנו תוכנית מסודרת

תמר קידר:  גם הכנסתי הצעת חוק, שחתמו עליה כבוד חבר הכנסת אחמד טיבי, קרן ברק, חברי כנסת בממשלה הקודמת שאמרו: יש לנו הצעת חוק כבר קיימת שאפשר לתקן

תמר קידר:  אתה לא רוצה? אפשר במסגרת סעיף 13(ג)

תמר קידר:  הכול מוכן לך, תבוא, תיפגש איתנו, אנחנו מוכנים

תמר קידר:  כרגע תעצרו את העיקולים, תאפשרו לאנשים להשיג, ותקבעו - - -      

אלמוג כהן: אדוני יושב-הראש, אם אפשר ברשותך, שני משפטים

משה גפני: תודה רבה

משה גפני:  אדוני שר האוצר, בבקשה, בצלאל סמוטריץ'

אלמוג כהן: הרב גפני, רק חצי משפט

אלמוג כהן:  קודם כול לעצור את העיקולים, להוריד את החרב מהצוואר של האנשים

משה גפני: תן לשר לדבר

אלמוג כהן: לברך את השר המיועד

אלמוג כהן:  אני חושב שהוא האיש הנכון במקום הנכון, שהוא יביא לפתרון

ינון אזולאי: מה זה המיועד?     

אלמוג כהן:  הנכנס

אלמוג כהן:  יש תמימות דעים על הנושא

משה גפני: תודה רבה

משה גפני:  אדוני השר, תראה איך אתה פופולרי פה

בצלאל סמוטריץ': אדוני יושב-הראש, קודם כול תודה רבה על הדיון החשוב ועל ההזמנה להשתתף בו

בצלאל סמוטריץ':  ואני בלי נדר, מתי שתזמין אשתתף

בצלאל סמוטריץ':  אני גם מתנצל פה שאני צריך לצאת, אבל ביקשו ממני להשתתף בוועדה מאוד מאוחר, וכבר הלו"זים קבועים

בצלאל סמוטריץ':  יש תקציב שצריך להביא בעוד חודש לממשלה

משה גפני: החשיבות גם בנושא הזה

בצלאל סמוטריץ': ברשותכם, אני רוצה להתייחס

בצלאל סמוטריץ':  אני רק אומר שהוועדה חשובה לי והכנסת חשובה לי, ומתי שתזמינו

בצלאל סמוטריץ':  חברי כנסת יודעים, עוד נוהל שהיה לי מאז שהייתי שר תחבורה, תוך שלושה ימים ח"כ שפונה מקבל מענה

בצלאל סמוטריץ':  לא תמיד התשובה חיובית, אנחנו לא יודעים לפתור את כל הבעיות, אבל מאוד משתדלים להתייחס

בצלאל סמוטריץ':  באמת אני חושב שהכנסת חשובה מאוד

בצלאל סמוטריץ':      האירוע הזה באמת לא אמור להיות פוליטי

בצלאל סמוטריץ':  הרי באופן אישי הייתי באופוזיציה בשתי הקדנציות האחרונות, גם כשחוקק החוק לראשונה ב-2020 למניינם, ואחר כך כשהיו תיקונים או סבבים נוספים

בצלאל סמוטריץ':  אני חושב שאנחנו אז כאופוזיציה השתדלנו מאוד לנהוג כאופוזיציה אחראית, ובאמת לשים את זה לחלוטין מחוץ לוויכוח הפוליטי

בצלאל סמוטריץ':       כשצריך לזכור שבסופו של דבר מדינת ישראל בתקופת הקורונה גייסה כמעט 140 מיליארד שקלים, והזרימה את זה למשק כדי באמת לאפשר לעסקים, גם לעסקים וגם לשכירים, להישאר עם הראש מעל המים

בצלאל סמוטריץ':  ואגב, הדבר הזה באמת הוכיח את עצמו כשיצאנו ב-2021 ללמעלה מ-8% אחוזי צמיחה

בצלאל סמוטריץ':  זה בגלל שהייתה חוכמה אז לממשלה ולכנסת להבין שהמשק במשבר כזה זקוק לחמצן כדי שעסקים לא ייסגרו, ובאמת יפרצו חזרה ברגע שהגיעו החיסונים, והמשבר הזה היה מאחורינו

בצלאל סמוטריץ':  בעניין הזה קודם כול אני חושב שצריך להוקיר המון טובה לרשות המיסים

בצלאל סמוטריץ':  צריך לזכור, בזמן אפס הרימו כאן מערכות מחשוב יוצאות מן הכלל

בצלאל סמוטריץ':  זה אגב לא דבר שגרתי בשירות ציבורי, שמצליחים מאוד מהר להקים מערכות

בצלאל סמוטריץ':  רשות המיסים בתקופה הזאת ביצעה למעלה מ-5 מיליון פעולות של העברת מענקים לעסקים, לפרטיים

בצלאל סמוטריץ':       אני רוצה להזכיר לך, אדוני יושב-הראש, כשהחקיקה הזאת הגיעה לכנסת רשות המיסים ביקשה שהמענקים לא יועברו באופן מיידי על בסיס ההצהרה של בעל העסק, אלא שנמתין לדוחות, הם ימתינו לדוחות מע"מ

יאיר גולן: נכון, אני מסכים איתך לגמרי, אדוני השר

בצלאל סמוטריץ': אני שמח מאוד

בצלאל סמוטריץ':  מה הייתי עושה בלי ההסכמה הזאת?     

יאיר גולן: באמת, הם לא טרחו לבדוק את הדוחות

משה גפני: אני מבקש להפסיק עם זה, זה מפריע

בצלאל סמוטריץ': אתה טועה

בצלאל סמוטריץ':  אז אתה לא מסכים איתי כיוון שאני אומר את ההפך, ואל תפריע לי

יאיר גולן: אני מסכים איתך בזה

משה גפני: לא ביקשו ממך הסכמה

משה גפני:  השר מדבר וזה מפריע

בצלאל סמוטריץ': אל תפריע לי, בבקשה

בצלאל סמוטריץ':  רשות המיסים הגיעה כאן לוועדה הזו ואמרה: חברים, מה שקרה יקרה

בצלאל סמוטריץ':  זאת אומרת, רשות המיסים ביקשה שהמענקים יועברו רק לאחר שהעסקים יעבירו את דוחות המע"מ שלהם, ואפשר יהיה באמת לבחון האם – אני שם רגע בצד את שאלת הקריטריון, האם החישוב הוא שנתי או חודשי, זאת לא החלטה של רשות המיסים, זאת הייתה החלטת הכנסת בהתאם למשא ומתן שביצעה הכנסת, ביצעה ועדת הכספים מול הממשלה

בצלאל סמוטריץ':  ואדוני יושב-הראש צודק, הממשלה רצתה מודלים מסוימים, בחלק מן הדברים כחברי ועדה הצלחנו להשפיע, בחלק מן הדברים לא הצלחנו להשפיע

בצלאל סמוטריץ':  אבל אנחנו חברי הכנסת דרשנו מרשות המיסים להעביר את המענקים מיידית בהתבסס אך ורק על ההצהרות של בעלי העסקים

בצלאל סמוטריץ':       וצריך לומר את האמת, נדמה לי שכחברי כנסת צדקנו, וב-99% מהמקרים זה הועיל לבעלי עסקים

בצלאל סמוטריץ':  במקום שיצטרכו לחכות עד להגשת הדוחות, ועד לזה שרשות המיסים תבדוק את הדוחות האלה, והיא תיקבע מי עומד בקריטריונים ומי לא עומד בקריטריונים, באנו אנחנו וכפינו על רשות המיסים: אתם מתבססים על ה"וי" שמסמן בעל העסק באותה מערכת שהקימו מהרגע להרגע, ואתם מעבירים מייד את הכסף

בצלאל סמוטריץ':  כשאנחנו כחברי כנסת התחייבנו ונציגי העסקים התחייבו אל מדינת ישראל ואל החקיקה שמי שיקבל את המענק ויתברר שהוא לא זכאי למענק הוא יצטרך להחזיר אותו

בצלאל סמוטריץ':  ידענו שזה מה שיקרה

בצלאל סמוטריץ':       ואני אומר לנו כחברי כנסת, אני שם את עצמי בצד שאנחנו ביחד פה כי היינו יחד בחקיקה הזאת

בצלאל סמוטריץ':  אני שר אוצר שבוע ויומיים

בצלאל סמוטריץ':  ידענו שבשוליים זה המחיר שיהיה לתהליך הזה

בצלאל סמוטריץ':  וכשעמדו בפנינו שתי החלופות, האם לנהל את האירוע הזה כפי שרשות המיסים בדרך כלל מנהלת אירועים, בין אם חיוב, בין אם קיזוז, בואו נגמור את החישובים ורשות המיסים תגיד מה לכול אחד מגיע

בצלאל סמוטריץ':  אנחנו אמרנו: לא, צריך פה עזרה ראשונה, חמצן למשק, תוציאו את הכסף, וכן, מי שיקבל ולא אמור לקבל יצטרך להחזיר

בצלאל סמוטריץ':  זאת נקודת המוצא

בצלאל סמוטריץ':       נקודת מוצא שנייה, שחייבת להיות מוסכמת כאן, זה שבסופו של דבר מי שקיבל כספים שהוא לא אמור היה לקבל – ונקודת המוצא שלי שכולם היו שוגגים, תמי לב, לא מאמין שמישהו מבעלי העסקים שיקר וביקש לקבל מענקים שלא מגיעים לו

בצלאל סמוטריץ':  אבל או טעו – טעות יכולה להיות כי משהו בחישוב לא נכון, טעות יכולה להיות כי הוא באמת חשב שהוא זה ואחר כך התברר אחורה עם הכנסות ועם משחקי חשבוניות, שקורים לכל בעל עסק

יורם מועלמי: היה גם את העניין של ה-25% ו-40%, אם אתה מדבר על זה

יורם מועלמי:  25% ו-40% זה אחד הדברים שגרמו להם לטעות בחישובים

משה גפני: אני מבקש להפסיק

משה גפני:  אני אוציא אותך

יורם מועלמי: אני רוצה להוסיף לדברים שלו

משה גפני: אל תוסיף

משה גפני:  מה זה הדבר הזה

בצלאל סמוטריץ': 25% ו-40%, ואכן היו תקופות שהייתה מדרגה אחת, והיו תקופות שהיו שתי מדרגות, לא קבעה רשות המיסים

בצלאל סמוטריץ':  רשות המיסים מבצעת את החוק שאנחנו פה בחדר הזה, ואחר כך למעלה באולם המליאה קבענו

ולדימיר בליאק: היו גם מענקים מסוג שונה

בצלאל סמוטריץ': והיו אז ויכוחים על הדבר הזה, זה נכון

בצלאל סמוטריץ':  ואנחנו ביקשנו יותר מדרגות

בצלאל סמוטריץ':  אגב, זה שעובדים בעולם במדרגות – למה אפשר לעשות רישיון נהיגה בגיל, לא זוכר כמה זה היום, 16 ומשהו, ולא חודש לפני, חודש אחרי, למה מתגייסים לצבא בגיל 18 ולא קודם? מדינה עובדת בקריטריונים, אין מה לעשות

בצלאל סמוטריץ':  בסופו של דבר נקבעו הקריטריונים האלה

בצלאל סמוטריץ':       תראו, אחרי שאלה הקריטריונים שנקבעו אי-אפשר – דיברתם פה על השבה דיפרנציאלית, צריך להבין, אם אנחנו משנים עכשיו את הקריטריונים אחורה לאלה שהגישו וקיבלו ונדרשים להחזיר, אנחנו חייבים בעצם לפתוח למי שלא הגישו

בצלאל סמוטריץ':  וחבר הכנסת ביטון אמר את זה קודם, הוא ישב פה לפניך, חבר הכנסת פינדרוס – הרי אנחנו חיים בעולמות של שוויון

בצלאל סמוטריץ':  אני לא יכול להגיד: מי שהגיש ובסוף התברר שירד רק ב-39% או ב-38% אנחנו נמחל לו על החוב ובעצם ניתן לו את המענק, אבל מי שהיה בסדר ולא הגיש אכל אותה

בצלאל סמוטריץ':  אנחנו צריכים בעצם לפתוח את האפשרות לכולם להגיש

בצלאל סמוטריץ':  זה אירוע של המון המון מיליארדים

בצלאל סמוטריץ':  אני חוזר ואומר, סך כל האירוע הזה לאורך השנה וחצי-שנתיים היה 140 מיליארד שקל

קריאה: לא לעצמאים

קריאה: לעצמאים, מה

בצלאל סמוטריץ': ברור

מורן נונו: אדוני השר, אבל למה אף אחד לא מתייחס להצהרה של ראש הממשלה שהוא יחזיר את הכסף? אבל זאת הייתה הצהרה מול כל המדינה, ואף אחד פה בוועדה לא מתייחס להצהרה שלו, שהוא יחזיר את הכסף למי ששילם

קריאה: ביבי יוציא צ'ק בנקאי

תיקי אדיסון: אבל, השר, היו אנשים גם שקרסו ב-39%

משה גפני: זה לא בסדר, הוועדה קצרה בזמן, וחשוב מאוד ששר האוצר יגיד את הפתרונות

משה גפני:  את רוצה לדבר על ראש הממשלה נלך להייד-פארק ונדבר בכיכר העיר מה הוא הבטיח ולא קיים

סימון דוידסון: זה יהיה ארוך, הרב גפני

משה גפני: נבדוק גם מה עשו ראשי ממשלה לפניו

משה גפני:  בבקשה

בצלאל סמוטריץ':  אני אומר שוב, אי-אפשר להגיד שרק לקבוצת אוכלוסייה של עסקים מסוימת אנחנו עכשיו בעצם משנים את הקריטריונים רטרואקטיבית ומאפשרים להם לקבל את המענק, למרות שעל פי הקריטריונים שהיו קודם הם לא היו זכאים למענק, ולא נאפשר את זה לקבוצה מאוד גדולה של עסקים

בצלאל סמוטריץ':       צריך להבין, אני רוצה להגיד כאן, ואני אומר את זה גם לחברי יושב-הראש וגם לחברי הכנסת, תראו, אנחנו מגבשים תקציב, וזה בעזרת השם יהיה תקציב, אתם מכירים אותי, הוא יהיה מאוד אחראי במסגרות הפיסקליות שלו

בצלאל סמוטריץ':  דווקא בשנה כזאת של האטה ומשבר ואינפלציה אנחנו מחויבים לשמור על עצמנו

בצלאל סמוטריץ':  אבל הוא בהחלט יהיה תקציב שיכלול הרבה מאוד בשורות לציבור

בצלאל סמוטריץ':  ובסוף נצטרך לקבוע סדרי עדיפויות

תיקי אדיסון: שיכלול גם בשורות לעצמאים

בצלאל סמוטריץ': אי-אפשר, אני מבקש שלא תפריעו

בצלאל סמוטריץ':  הקשבתי פה 55 דקות ולא הוצאתי מילה מהפה

בצלאל סמוטריץ':  אז תנו לי בבקשה כמה דקות לנסות להסביר

משה גפני: אם מישהו מדבר עכשיו הוא יוצא החוצה

משה גפני:  באמת, זאת לא דרך ארץ, זה לא מנומס

משה גפני:  השר בא

משה גפני:  ביקשתי ממנו לפני שלושה ימים שיבוא, והוא בא והוא מתייצב, והוא מדבר על פתרונות

משה גפני:  לא להפריע לו

בצלאל סמוטריץ': התקציב יכלול בעזרת השם גם בשורות לעסקים הקטנים

בצלאל סמוטריץ':  רועי ואני נפגשנו ביום חמישי וסיכמנו שניפגש עוד לפני התקציב

בצלאל סמוטריץ':  חלק מן הדברים, חבר הכנסת בליאק, שהזכרת, על שולחני, ואני אומר לך שיש עוד דברים

בצלאל סמוטריץ':  אגב, אני מאוד מקווה שחברי הוועדה – אתם יודעים, הרי אנחנו נביא רפורמות שיפשטו רגולציה וביורוקרטיה – לא בטוח שכל חברי הוועדה פה ישמחו על הדבר הזה

בצלאל סמוטריץ':  אני אומר לכם, נציגי העסקים, תנצלו את התמיכה הגדולה והצודקת, כי באמת העסקים הקטנים הם שדרת התעסוקה במדינת ישראל

בצלאל סמוטריץ':  80% מעולם התעסוקה נמצא בעסקים הקטנים, וחלק מאוד גדול מהצמיחה והפריון במשק נמצא בעסקים הקטנים

בצלאל סמוטריץ':       וזה נכון שהיום להיות עסק במדינת ישראל, קטן או בינוני, זה מאוד מאוד קשה

בצלאל סמוטריץ':  והאתגר שלנו כממשלה קודם כול, עוד לפני הטיפול במשברים כמו קורונה, זה באמת לאפשר לכם לפעול ולעשות עסקים בצורה הרבה יותר פשוטה, הרבה יותר קלה, ממילא גם הרבה יותר זולה

בצלאל סמוטריץ':  ותשקיעו את כל הזמן שלכם בלעשות את מה שאתם טובים בו, ולא בלטפס על קירות מרוחים בשמן של ביורוקרטיה ורגולציה ממשלתית

בצלאל סמוטריץ':  אנחנו נביא בחוק ההסדרים שורה של תהליכים בדבר הזה

בצלאל סמוטריץ':  אני מאוד מצפה שכל חברי הוועדה, שעכשיו זועקים בצדק את זעקתם של העצמאים, יתמכו ברפורמות האלה ויעזרו לנו להקל על העסקים

בצלאל סמוטריץ':       עכשיו רוצה לומר לגופו של עניין

בצלאל סמוטריץ':  תראו, אני אומר שתי כוכביות מראש

בצלאל סמוטריץ':  קודם כול, לא באתי עם תשובות סופיות מכיוון שבאתי להקשיב

בצלאל סמוטריץ':  באמת

בצלאל סמוטריץ':  ואני שמח על השיח שנעשה כאן, והקשבתי, וכתבתי כמו סטודנט שמסכם טוב

בצלאל סמוטריץ':  מעבר למה שהכרתי קודם, ועשינו קצת הכנה, ותכף מירי תיתן כאן חלק מן התשובות, אבל אומר לכם שאני לוקח את כל הדברים שנאמרו פה בתשומת הלב הגדולה ביותר, ואני אחזור עם זה למשרד

בצלאל סמוטריץ':  ובהחלט יכול להיות שמעבר למה שיוצג כאן עכשיו יהיו עדכונים נוספים

בצלאל סמוטריץ':  אני חושב שאם הייתי בא עם תשובות מוכנות זה סוג של זלזול בוועדה: אני חושב שאני יודע

בצלאל סמוטריץ':  אני לא יודע הכול

בצלאל סמוטריץ':  חלק מן הדברים, וחלק מן הדברים גם חידשו לי חברי הכנסת, וחידשו לי גם האנשים

בצלאל סמוטריץ':  בסוף ברצפת הייצור פוגשים גם את התופעה וגם את הבעיות

בצלאל סמוטריץ':  ואני אומר לכם שאת חלק מן הדברים אנחנו עוד ניקח לשיעורי בית ונחזור עם תשובות

בצלאל סמוטריץ':      כוכבית שנייה

בצלאל סמוטריץ':  צריך לזכור, אני לא מוסמך להורות לרשות המיסים

בצלאל סמוטריץ':  רשות המיסים היא גוף עצמאי, היא רשות סטטוטורית שפועלת מכוח חוק

בצלאל סמוטריץ':  אני כן אומר, ואמרתי קודם, שרשות המיסים ראויה להרבה הוקרה על מה שבסוף היא כן עשתה, ועל הסיוע שהיא נתנה לעשרות אלפי, ויותר מזה, עסקים במדינת ישראל

בצלאל סמוטריץ':  כפי שאמרתי קודם, ברוב המוחלט של המקרים זה עבד טוב וסייע, ויש לנו כרגע שוליים

בצלאל סמוטריץ':  יש לנו כרגע מקרים, אגב, זה לא המונים, זה לא עשרות אלפי מקרים, אלה מאות מקרים

בצלאל סמוטריץ':  שוב, מאות

בצלאל סמוטריץ':  כשאתה מסתכל על כל אחד בפני עצמו כל אחד הוא עולם ומלואו ויש לו בית ומשפחה, ועיקול זה דבר נורא ואיום

בצלאל סמוטריץ':  אבל בסוף מתוך, אמרתי קודם, 5 מיליון פעולות של תשלומי מענקים שבוצעו, אז אם יש לנו תקלות עם כמה מאות מקרים, בראייה מערכתית של מדינה – ואם אני טועה אז תתקנו אותי, זה בסדר

יולי תמיר: 50,000 השגות

בצלאל סמוטריץ': לא, רגע, שנייה

בצלאל סמוטריץ':  אני לא מדבר כרגע על ההשגות

קריאה: הוא מדבר על העיקולים

קריאה: בקשות להחזר? 140,000 זה לא שולי

בצלאל סמוטריץ': אני מדבר עכשיו על עיקולים ועל סוג של שוקת

בצלאל סמוטריץ':  אמרנו קודם שהיו קריטריונים שנקבעו על ידי הממשלה והכנסת

בצלאל סמוטריץ':  אחר כך אמרנו שנקודת המוצא היא שצריך לעבוד על בסיס הקריטריונים האלה, כי אין דרך אחרת לעבוד במדינה

בצלאל סמוטריץ':  ולכן מי שהגיש וקיבל על סמך ההצהרה שלו, ומסתבר שמשהו בהצהרה לא היה נכון וצריך להחזיר, נקודת המוצא היא שהוא צריך להחזיר

בצלאל סמוטריץ':  ככה זה עובד

בצלאל סמוטריץ':       עכשיו השאלה היא כמה באים לקראת

בצלאל סמוטריץ':  וכפי שציין חבר הכנסת בליאק, באו לקראת הרבה, ודחו הרבה

בצלאל סמוטריץ':  אני אומר לכם שרשות המיסים שלחה גם הודעות וגם אס

בצלאל סמוטריץ': אם

בצלאל סמוטריץ': אסים, בדקתי את זה וביקשתי דוגמאות

בצלאל סמוטריץ':  ואגב, תדעו לכם, מי שמכיר אותי יודע, שאני עונה לכל ווטסאפ שאני מקבל

בצלאל סמוטריץ':  וכשקיבלתי פניות בווטסאפ העברתי אותן לבדיקת רשות המיסים, ורשות המיסים בדקה כל דבר

בצלאל סמוטריץ':  ואגב, בדרך כלל במקרים הפרטניים פתרה, וזה לימד אותנו שאפשר לפתור

בצלאל סמוטריץ':  תכף אסביר מה עושים מערכתית

בצלאל סמוטריץ':  אבל על כל המקרים האלה רשות המיסים הגישה לי דוח מסודר: מתי הוא קיבל את ההודעה, מתי הוא קיבל אס

בצלאל סמוטריץ': אם

בצלאל סמוטריץ': אס ראשון, מתי הוא קיבל אס

בצלאל סמוטריץ': אם

בצלאל סמוטריץ': אס שני, מתי היה לו קישור אל האתר שבו הוא יכול להגיש את ההשגה

בצלאל סמוטריץ':  בואו נאמר את האמת, כולנו ישראלים וכולנו דחיינים, ולא תמיד אנחנו מטפלים בבעיות שאנחנו צריכים לטפל בהן

אימאן ח'טיב יאסין: או שלא יכולים

בצלאל סמוטריץ': יכול להיות

בצלאל סמוטריץ':  ועדיין, ביקשתי מראש רשות המיסים, ואני אומר לך שבתחושתי בשיח איתו, ותכף מירי תציג חלק מהדברים, הם מבינים את הבעיה ורוצים לפתור אותה

בצלאל סמוטריץ':       אולי עוד משפט אחד שהייתי צריך להגיד

בצלאל סמוטריץ':  צריך לזכור שלמערכת שמתעסקת בעשרות ומאות אלפי נישומים לפעמים קשה, זה לא מרוע

בצלאל סמוטריץ':  אף אחד ברשות המיסים הוא לא איש רע

בצלאל סמוטריץ':  אבל זה 6,000 עובדים, זה אין-ספור סניפים, זה המון המון המון פעולות

בצלאל סמוטריץ':  לא תמיד אפשר מראש לדעת איפה מקרה הקצה ששם יש איזושהי בעיה שצריך לטפל בה אם הבן אדם לא פונה ולא מגיש השגה, ולא מבקש ממני שאני בכלל אפתור לו את הבעיה

בצלאל סמוטריץ':  וכל המקרים של העיקולים זה אנשים שלא הגישו השגות

בצלאל סמוטריץ':  מי שהגיש השגה אין מצב בעולם שהוטל עיקול – מירי, תקני אותי אם טועה – שמישהו הגיש השגה ולפני שקיבל תשובה, יכול להיות שהוא קיבל תשובה והוא לא אהב את התשובה, אבל אין מצב - - -     

משה גפני: אבל הבקשה פה כל הזמן לעצור את העיקולים

בצלאל סמוטריץ':  עוד רגע אני אגיע לזה

יורם מועלמי: השר סמוטריץ', אני מסתכן בזה שיושב-ראש הוועדה יוציא אותי, פה יש שלוש השגות של אנשים שבמהלך 45 הטילו עליהם עיקולים

משה גפני:  אני מבקש להוציא אותו

יורם מועלמי: אמרתי שאני מסתכן בזה שתוציא אותי

יורם מועלמי:  יש פה שלוש השגות שהטילו עליהם עיקולים תוך כדי 45 יום

בצלאל סמוטריץ': אז יכול להיות שיש תקלות

בצלאל סמוטריץ':  ועוד רגע אסביר מה אנחנו עושים כדי לפתור

יורם מועלמי: תקלה, אבל כל תקלה זאת משפחה

משה גפני: להוציא אותו

קריאה: למה להוציא?     

משה גפני: בגלל שאי-אפשר לקיים דיון ככה, לא נגיע לשום דבר

בצלאל סמוטריץ': אני אסביר עוד רגע איך פותרים את התקלות

בצלאל סמוטריץ':  אני אומר עוד הפעם, נקודת המוצא היא שאנשים קיבלו הודעות וניתנה להם ההזדמנות להגיש השגה

בצלאל סמוטריץ':  אגב, עושים את זה באינטרנט, זה לא משהו מאוד מאוד מסובך, ניסו לפשט את זה כמה שיותר

בצלאל סמוטריץ':  ונקודת המוצא היא שמי שהגיש השגה ולא קיבל תשובה – בוודאי שאנחנו כמדינת ישראל נותנת לו תשובה ומסבירים לו מול מה הוא עומד – ודאי שלא אמורים להטיל עיקול

בצלאל סמוטריץ':  ואם יש תקלות אז נפתור אותן

בצלאל סמוטריץ':  אני אומר לכם, יש תיבת פניות שנפתחה לצורך העניין ברשות המיסים, ויש תיבת פניות אצלי במשרד, ואנחנו עונים להכול

בצלאל סמוטריץ':  אני אומר לך, אדוני היושב-ראש, באחריות, כל פנייה שקיבלתי טופלה באופן אישי

בצלאל סמוטריץ':       מה נעשה מערכתית? אני לא מוסמך להורות

בצלאל סמוטריץ':  כן ביקשתי לעשות הולד עם סוגיית העיקולים, להסיר אותם

בצלאל סמוטריץ':  אף אחד לא בורח, לא קרה שום דבר

בצלאל סמוטריץ':  כן ביקשתי שתהיה פריסה יותר גדולה ממה שרשות המיסים נתנה עד היום

בצלאל סמוטריץ':  שוב, נקודת המוצא היא שהכסף צריך לחזור, כי ככה זה עובד

בצלאל סמוטריץ':  ושוב, אם לא נדרוש מפלוני נהיה חייבים לתת גם לאלמוני

בצלאל סמוטריץ':  אבל אנחנו נבקש ונאפשר, בעזרת השם, ויש על זה דיונים עכשיו, פריסה כמה שיותר רחבה, וכל אחד לפי עניינו

בצלאל סמוטריץ':  ובעניין הזה תהיה בסוף ועדת חריגים, כי יכול להיות שבסוף ייקבע שהכלל בפריסה זה 24 חודש, ועדיין יש בהחלט אנשים, חלילה, לא עלינו, לא עליכם, מחלות ונפילות כלכליות

קריאה: סגירת עסק

אחמד טיבי: בינתיים יש הקפאה של העיקולים?     

משה גפני: הוא אמר

בצלאל סמוטריץ': אני ביקשתי

בצלאל סמוטריץ':  אני אומר שוב, אני לא רוצה לתת כרגע תשובה, כי אני גם לא מוסמך להורות

בצלאל סמוטריץ':  ביקשתי שתהיה הקפאה של העיקולים, ביקשתי שאנשים יקבלו עוד הזדמנות להגיש את ההשגות

בצלאל סמוטריץ':  ובעיקר במקרים שטיפלתי רשות המיסים יצרה עם אנשים קשר, הגיעו איתם כבר להסדר פריסה בהתאם ליכולת שלהם, בבית הלל, לא בבית שמאי, והסוגיה נפתרה

בצלאל סמוטריץ':  יש מעט מאוד אנשים שאמרו לי: אנחנו כופרים בזה שאנחנו צריכים להחזיר

מיכאל ביטון: השר, בזמן שבודקים, שבועיים-שלושה, להקפיא את העיקולים

בצלאל סמוטריץ': הוא אשר אמרתי

משה גפני: הוא אמר

מיכאל ביטון: וגם את הריביות

מיכאל ביטון:  שלא יהיו ריביות על החובות

ולדימיר בליאק: מיכאל, אין ריביות, יש רק הצמדה

יאיר גולן: מיכאל, זה לא מיושם בכלל, הם לא הקפיאו שום דבר

יאיר גולן:  הם לא הקפיאו כלום

קריאות: - - -     

בצלאל סמוטריץ': אני מסכם במשפט, ותסלחו לי שאני חייב חייב לצאת, ולא חס וחלילה כי לא הייתי רוצה להישאר

בצלאל סמוטריץ':  באמת ובוודאי שכיף

דותן סופר: חבל ההצלה הפך לחבל התלייה, כי זה מה שקורה עכשיו לכ-30,000 עצמאים שהסתבכו בגלל החזרת המענקים

דותן סופר:  נתתם חבל הצלה, כל הכבוד

בצלאל סמוטריץ': אבל אין מה לעשות

יאיר גולן: יש מה לעשות, יש להם יד קלה על המקלדת על העיקולים

יאיר גולן:  אנחנו מבקשים להסיר את העיקולים מייד

בצלאל סמוטריץ': אבל על העיקולים דיברנו

ינון אזולאי: השר אומר שהוא ביקש את זה

יאיר גולן: דירוג האשראי של העצמאים יורד, ועצמאי לא יכול להתנהל מול הבנקים, חוזרים להם צ'קים

מיכאל ביטון: רגע חברים, גיא, השר אומר שהוא יוריד את העיקולים

ינון אזולאי: אבל השר אמר

ינון אזולאי:  אני לא מבין למה אתם שורפים זמן על העניין

ינון אזולאי:  השר דיבר ברור ביותר

קריאות: - - -     

משה גפני: רבותי, אני מבקש להפסיק

יאיר גולן: אתם רואים את העצמאים כפרה חולבת, די, מספיק עם זה

יאיר גולן:  אנחנו לא נהיה שק החבטות שלכם יותר

משה סולומון: אבל למה הסיסמאות? השר אמר את זה קודם

יאיר גולן: אבל זה לא מיושם

משה גפני: אני מבקש להפסיק

משה גפני:  עם כל הכבוד, יושב פה שר האוצר, הוא אומר: אנחנו מפסיקים את העיקולים, אנחנו עושים פריסה יותר רחבה, אנחנו כנראה נקים גם ועדת חריגים נוספת

משה גפני:  מה אתה מבקש שיהיה עוד?     

בצלאל סמוטריץ': ומעבר לזה

מיכאל ביטון: זה בסדר גמור

דותן סופר: אבל זה כוסות רוח למת

משה גפני: בשביל מה הצעקות האלה? אתה רץ לפריימריז באיזה מקום?     

דותן סופר: פריסה זה פשוט גסיסה איטית

מורן נונו: אבל, אדוני היושב-ראש, הגענו לפה לדבר, בקושי נתנו לנו לדבר

משה גפני: אני אתן לכם לדבר

משה גפני:  השר לא יכול לשבת בכל הישיבה

מורן נונו: אבל שר האוצר צריך ללכת ולא אמרנו את מה שבאנו להגיד

קריאות: - - -     

ינון אזולאי: אני רק אגיד לכם שבהזמנה שלכם לפה לא היה כתוב ששר האוצר ישתתף

ינון אזולאי:  אבל שר האוצר שמע את זה, היושב-ראש ביקש ממנו, והוא הגיע כי הוא מכבד אתכם

ינון אזולאי:  אז הציפייה שלנו כחברי כנסת שגם אתם תכבדו את השר כי הוא בא לפה והוא משיב

ינון אזולאי:  אני חושב שזה המינימום שצריך לעשות

יאיר גולן: אנחנו מאוד מכבדים, אבל שישמע את זעקת העצמאים מדם ליבם

אליהו דלל: יש לכם פה נציג, רועי כהן, תשתמשו בו, הוא היה, הוא מכיר, הוא יודע, הוא מטפל בכם

אליהו דלל:  אי-אפשר לשמוע פה את כולם

יאיר גולן: אלי, אני לא מסכים איתך, לצערי, יקירי

אליהו דלל: בסדר, אבל אי-אפשר, תשימו לב מה קורה פה

דותן סופר: 30,000 מתוך ה-140,000 שביקשו 100,000 החזר פשטו את הרגל

דותן סופר:  יש פה שאלות שעולות

דותן סופר:  האם עוד מיליארד שקל - - - לכולם עדיף? תשקול את זה

משה גפני: מה זה? אני מבקש להפסיק

בצלאל סמוטריץ': פתיחה אחורה עכשיו של החוק ושל הקריטריונים, בין אם זה בשיטת חישוב שנתית ולא חודשית – זאת לא שאלה של לשקול את זה

בצלאל סמוטריץ':  הכול בסוף יישקל

בצלאל סמוטריץ':  אמרתי קודם שאנחנו מביאים תקציב

בצלאל סמוטריץ':  ובתוך המגבלות הפיסקליות שיש ננסה להביא תקציב חברתי גדול עם הרבה מאוד בשורות

בצלאל סמוטריץ':  הממשלה ואחר כך הכנסת ננסה בסוף לשקול ולקבוע סדרי עדיפויות

בצלאל סמוטריץ':  אבל כסף, אנחנו יודעים את זה, בסוף לא גדל על העצים

בצלאל סמוטריץ':  ואגב, כל כסף שהמדינה נותנת, בסוף העצמאים חוזרים לשלם אותו, כיוון שמי שמשלם את הכנסות המדינה – הרי אני לא משלם שום דבר מכיסי

בצלאל סמוטריץ':  בסוף כל דבר שהמדינה מוציאה מהכיס מוציאים לאזרחים מכיס אחד ונותנים לכיס אחר

בצלאל סמוטריץ':  אז את זה אני לא רוצה לפתוח

בצלאל סמוטריץ':       ברשותך, אני רוצה משפט סיכום

בצלאל סמוטריץ':  אנחנו נשתדל לטפל, ואנחנו בשיח בעניין

בצלאל סמוטריץ':  תכף מירי תעדכן בדברים שכבר רשות המיסים קיבלה החלטה

בצלאל סמוטריץ':  ואם יש דברים שנצטרך לעשות בהם עוד העמקה מול רשות המיסים אז נבצע את זה בהקדם

בצלאל סמוטריץ':  וכפי שאמרתי, אני לא מורה שום דבר לרשות המיסים, אבל מבקש, ומהניסיון שלי, רשות המיסים בסוף היא גוף שירותי מאוד שמבין את תפקידו ומשתדל כמה שרק אפשר לבוא לקראת

בצלאל סמוטריץ':       הבקשה שלי מעבר לדברים המערכתיים זה שאם יש מקרים קונקרטיים שנופלים בין הכיסאות, וזה קורה, נרצה או לא נרצה, במערכת גדולה שמטפלת בהמונים – אז חלק מן המקרים מגיעים לפניות הציבור של תאגיד כאן, ואתם ראויים על זה להערכה גדולה, אתם עושים עבודה חשובה, וחלק מהפניות מגיעות

בצלאל סמוטריץ':  אז אני אומר, תיפנו

בצלאל סמוטריץ':  אם יש אנשים ספציפיים שמרגישים שהם לא קיבלו מענה למרות הדברים המערכתיים, תיפנו למייל אצלי בלשכה

בצלאל סמוטריץ':  אני אומר באחריות, כל פנייה נבדקת

בצלאל סמוטריץ':  זה לא אומר שתמיד תקבלו את התשובה שאתם רוצים

בצלאל סמוטריץ':  זה לא אומר שאני יודע לפתור על בעיה

בצלאל סמוטריץ':  אנחנו משתדלים מאוד, באמת

בצלאל סמוטריץ':  בסופו של דבר צרכן הקצה הוא זה שאמור לקבל את השירות שלנו כמדינה, זה נכון לגביי כשר, זה נכון לגבי רשות המיסים, זה נכון לגבי משרד התחבורה, זה נכון לגבי כל מערכת

בצלאל סמוטריץ':  אנחנו נשתדל מאוד - - -      

תיקי אדיסון: אבל, כבוד השר, הם פונים לרשות המיסים ויש אטימות

משה גפני: לא, אני מבקש להפסיק

משה גפני:  בצלאל

בצלאל סמוטריץ':  אני לא מתרשם שיש אטימות

בצלאל סמוטריץ':  יכול להיות שלא כל בעיה נפתרת, אז תיפנו ותציפו את זה

בצלאל סמוטריץ':       מילה אחת, ברשותך, על הצהרונים, אדוני חבר הכנסת אזולאי

בצלאל סמוטריץ':  ההחלטה שאנחנו קיבלנו זה שבעזרת השם הצהרונים יוארכו באופן מיידי עד סוף שנת הלימודים הנוכחית

בצלאל סמוטריץ':  אלא מה? כיוון שעוד אין תקציב חילקנו לשניים, מצאנו עכשיו מקור תקציבי בסיוע אגף התקציבים והחשב הכללי, ולמרות שאנחנו בתקציב של 1/12 אישרנו תקציב מיידי לחודשיים

בצלאל סמוטריץ':  למה חודשיים? כי בעוד חודשיים בעזרת השם, או פחות כבר, יעבור התקציב בממשלה, וברגע שיעבור התקציב בממשלה זה כבר יהיה חלק ממנו, אז זה יהפוך לתקציב הצל

בצלאל סמוטריץ':  אדוני היושב-ראש יודע את זה, ונוכל להמשיך את התשלומים עד סוף השנה

ינון אזולאי: תודה

בצלאל סמוטריץ': אבל ההחלטה היא בעזרת השם שהצהרונים יעבדו עד סוף השנה

בצלאל סמוטריץ':  את יתר הדברים, מיסוי רכבים חשמליים, וכו', אני לוקח לעצמי לבדוק כפי שדיברנו בפגישה שהייתה לנו

משה גפני: אדוני השר, אני מודה לך על זה שבאת

משה גפני:  עמדת הוועדה היא חד-משמעית, שצריך לעצור את העיקולים, מה שאמרת, אנחנו מזדהים עם זה לגמרי, זאת העמדה של כולם

משה גפני:  לבדוק מחדש את הדברים שניתן לבדוק

משה גפני:  אני לא מדבר על הפריסה הרחבה שגם בשיחה בינינו לפני שבאת לפה, אמרת שאתה שוקל גם את העניין של הפריסה הרחבה יותר, יש פה אנשים במצוקה ממש

בצלאל סמוטריץ': ברור, מקרים קיצוניים מאוד

צמרת אביבי: בשיתוף איתנו ועדת החריגים, בבקשה

משה גפני: אני מודה לך על ההשתתפות שלך, אני מודה לך גם שחרגת מהזמן

בצלאל סמוטריץ': יכעסו עליי במשרד, אבל בסדר

מיכאל ביטון: תרגיל אותם שרק אתה כועס עליהם, הם לא כועסים עליך

קריאות: - - -     

בצלאל סמוטריץ': אדוני יושב-הראש, יש לי רק בקשה

בצלאל סמוטריץ':  מירי, שכולנו מכירים ומוקירים אותה, ואני מוכרח לומר, לפעמים הייתי בצד השני של השולחן וקצת תקפתי אותה, נכנסת פה לגוב האריות, ונשארת כאן באומץ גדול

משה גפני: לא גוב האריות

בצלאל סמוטריץ': רגע, בלעדיי

בצלאל סמוטריץ':  אני מבקש ממך למלא את מקומי ולשמור על כבודה, לוודא שהשיח מנומס

אליהו דלל: בצלאל, גם אנחנו פה

מיכאל ביטון: גם אנחנו

בצלאל סמוטריץ': כשאני פה השר אז מי שיעז לדבר לא יפה אני אשתיק אותו

בצלאל סמוטריץ':  מכיוון שאני הולך אז אתה תמלא את מקומי בעניין הזה

ינון אזולאי: כבוד השר, אנחנו אפרוחים כולם פה, על מה אתה מדבר בכלל

משה גפני: אדוני השר, זה לא גוב האריות, מירי כבר הרבה שנים נמצאת

משה גפני:  אם אני לא תוקף אותה אז הכול בסדר, אז היא רגועה

משה גפני:  ואני רוצה להגיד לך עוד דבר

משה גפני:  זמן רב שאני לא זוכר ששר אוצר בא לכאן לדיון כזה עם בעלי עסקים, ואני מודה לך על ההתנהגות הזאת

קריאה: נכון, נהפוך את זה למסורת, אדוני היושב-ראש

בצלאל סמוטריץ': יש לי איזה חשש שאני עוד אבוא כל כך הרבה שמתישהו אתה תבקש שאני אפסיק לבוא

בצלאל סמוטריץ':  חברים, תודה רבה

קריאות: - - -     

יאיר גולן: אדוני, יש לנו פה בעיה של עיקולים

מיכאל ביטון: אם אפשר גם נתונים, מירי, כמה תיקים פתוחים, כמה במצבי ביניים

צמרת אביבי: אני רוצה להוסיף שביקשנו מלה"ב לקבל את הנתונים ועד היום לא קיבלנו את הנתונים

צמרת אביבי:  חשוב מאוד שתדעו, ואנחנו הארגון היציג

רועי כהן: לא קיבלנו את הנתונים

משה גפני: בבקשה

מירי סביון: צוהריים טובים, כמו שנאמר כאן, במהלך הקורונה באמת שילמנו את המענקים במהירות מבלי שהייתה אפשרות אפילו לבדוק אם באמת עסקים קיימו את הקריטריונים והיו זכאים למענקים

מירי סביון:  כאשר זיהינו שיש הרבה תשלומים לעסקים שלא עומדים בקריטריונים, פעלנו בצורה מאוד מדורגת כדי שהכסף הזה יחזור לקופת המדינה, באמת כדי לשמור על השוויון, ולוודא שכל מי שצריך לקבל את המענקים יקבל, ומי שלא זכאי לא מקבל

מירי סביון:  וגם הגענו לכאן לוועדה הזאת במס' דיונים והצגנו את המהלכים

מירי סביון:       פתחנו מערכת שמאפשרת לעוסקים בעצמם, כשהם מזהים שהם לא עומדים בקריטריון, לחייב את עצמם, ונתנו פריסות מאוד רחבות בלי קשר למצב הכלכלי כדי למנוע חיכוך, כדי להקל על העסקים

מירי סביון:  הבנו שהיו פה טעויות, הבנו שמדובר פה בסכומים ניכרים

מירי סביון:  ולכן במשך תקופה ארוכה אפשרנו החזרה וולונטרית של המענקים האלה

מירי סביון:       חשוב לי לציין שבתוך המהלכים האלה יותר מ-87,000 עוסקים חייבו את עצמם, וסך הכול עד עכשיו הוחזרו במהלך הזה ושולמו חזרה לקופה כמעט 1

מירי סביון: 8 מיליארד שקלים

מירי סביון:  זאת אומרת שעוסקים שקיבלו כספים שלא מגיעים להם, ובאמת הבינו שצריך להחזיר, החזירו את הכסף

ינון אזולאי: מירי, שאלה

ינון אזולאי:  הם החזירו את הכסף כי את אומרת שהם ידעו שהם לא היו צריכים לקבל

ינון אזולאי:  השאלה אם הם ידעו שאף על פי שהם הפסידו, כי הסתכלו על המחזור השנתי – כמו שאמרה פה גילי תמיר, הביאה ראיה שאנשים הפסידו ב-50% – האם יש לכם איזשהו מידע עליהם שהחזירו אף על פי שהם הפסידו? או שהם החזירו כי הם הרוויחו, שלא ירדו ב-40%

ינון אזולאי:  זאת השאלה

ינון אזולאי:  כי יש פה נקודה חשובה, שבעצם היה 40% או 25% באותו זמן, אבל כל הסיפור היה על 40% שהייתה שם את הירידה, ואז היא הביאה גם ממה שהיא מכירה באופן אישי שהיה שם את ההפסד של ה-50%

משה גפני: בבקשה, מירי

מירי סביון: כרגע הקריטריונים לזכאות הם הקריטריונים שנקבעו בחקיקה, ומי שקבע את החקיקה זה כאן ועדת הכספים

ינון אזולאי: ברור

ינון אזולאי:  השאלה אם יש לכם את הנתונים האלה, כי פילוח כזה חשוב

מירי סביון: אין לנו פילוח

מירי סביון:  כרגע מה שאני יכולה להגיד לגבי העסקים האלה, אלו עסקים שלא עמדו בזכאות למענקים, ופנו והחזירו אותם ביוזמתם אחרי הפניות שלנו

משה גפני: אנחנו מבקשים לעצור את העיקולים עכשיו ולבדוק את הכול מחדש

מירי סביון: אני אסביר בדיוק איך אפשר לעצור את העיקולים

מירי סביון:  לאחר תקופה מאוד ארוכה, בעצם החל מאוגוסט או קצת קודם, עברנו לשלב הבא שבו עסקים שאו שהודיעו שהם מתכוונים להחזיר אבל לא החזירו את הכסף, או עסקים שזיהינו שדרשו מענקים ולא התנדבו להחזיר את זה, אבל אנחנו ממש ראינו שהם עלו במחזורים במס' מענקים, פנינו גם אליהם באופן יזום

מירי סביון:  ושלחנו מכתבים שבהם הודענו לעסקים שהם לפי מיטב הנתונים שיש בידינו לא זכאים למענקים, וביקשנו שיחזירו או שיסבירו

מירי סביון:  תמיד אפשרנו להגיש השגה ולהסביר למה הם כן זכאים למרות שלפי הנתונים נראה אחרת

מירי סביון:  חלק מהעסקים הסבירו, חלק מהעסקים הסדירו

מירי סביון:  ואלה שלא או כאלה שחייבו את עצמם ועדיין לא הסדירו את הכסף הוצאו להם מכתבי קביעה שבהם הודענו להם שיש להם חוב בגין המענקים, והם מתבקשים להחזיר אותו

מירי סביון:  ונתנו להם פרק זמן שוב כדי להסדיר את זה

מירי סביון:  אותם אלה שלא הסדירו אז באמת עכשיו הגענו להליכי אכיפה

מירי סביון:       הליכי אכיפה זה אומר בין השאר עיקולים

מירי סביון:  עכשיו אני אסביר איך אפשר לעצור את העיקולים

מירי סביון:  אז יש שתי אפשרויות

מירי סביון:  ואנחנו נוציא היום, נעלה באתר שלנו הסבר מפורט עם הקישורים לכל מה שאני אגיד עכשיו

מירי סביון:  אפשרות אחת, זה מי שחושב שהוא לא צריך להחזיר את המענקים, כי אולי הנתונים הם לא כמו שהם נראים לנו, אולי כשהוא חייב את עצמו הייתה שם איזושהי תקלה, אין לי מושג, תהיה לו אפשרות במקרים האלה להגיש השגה

מירי סביון:  אני אומרת שוב, ההשגה תיבדק

מירי סביון:  אבל אם יסתבר שההשגה מוצדקת ולא צריך להחזיר מענקים בוודאי שזה יעצור

מירי סביון:  אם ייקח לנו זמן לברר את ההשגה, גם במשך הזמן הזה אנחנו נעצור את פעולות האכיפה

משה גפני: אנחנו מבקשים לעשות פסק זמן

משה גפני:  יש פה כאלה שלא ידעו, ויש את הטענות שעלו כאן בדיון בוועדה, וגם מה שהשר אמר

משה גפני:  לעשות איזשהו פסק זמן שהאנשים ידעו שאו שהם משלמים או שהם משיגים, או שהם אומרים את מה שהם אומרים

משה גפני:  לעשות איזה תהליך שבו יהיה פרק זמן שלא מעקלים

מירי סביון:  שוב אני אומרת, אנחנו כרגע בתוך ההליכים, לכל אחד יש את האפשרות להשיג היום באמצעות הקישור באינטרנט, וגם לבוא ולהסדיר

משה גפני: אני מבקש קצת להשתנות

משה גפני:  זאת אומרת, גם מה שוועדת הכספים מבקשת, להישמע לדבר הזה, לכל הדיון שכבר עשינו, אפשר?     

תמר קידר: מירי, יש לי הצעה אופרטיבית בהמשך למה שאתה אומר, לעזור לך

משה גפני: לא, כל הזמן עוזרים לי

תמר קידר: אני רוצה לעזור לך כי אנחנו יודעים את העבודה פה

ינון אזולאי: היא רוצה לקחת לי את התפקיד, הרב גפני, אני אפסיק לעזור לך

ינון אזולאי:  אני עוזר לו בדרך כלל, למה את לוקחת לי את התפקיד?     

תמר קידר: אנחנו עורכי הדין, אנחנו מייצגים אותם

משה גפני: מירי

מירי סביון: אני אסביר איך אפשר לעצור את העיקולים

משה גפני: אל תסבירי, תעצרי

מירי סביון: לעצור את כל העיקולים בצורה גורפת זה דבר בלתי אפשרי

מירי סביון:  חלק מהמקומות שבהם הוטלו עיקולים, החוב היחיד זה לא החוב בגין המענקים, יש גם חובות מס אחרים

מירי סביון:  אנחנו נטפל במהירות בכל פנייה שתהיה

מירי סביון:  אז הדרכים כדי לעצור את פעולות האכיפה הן שתיים

מיכאל ביטון: עם כל הכבוד, זה לא מה שהשר אמר

מיכאל ביטון:  לפחות השר יצא מפה ואמר: אבדוק עצירה זמנית של עיקולים עד לחשיבה מחדש על שיטת הטיפול שלי בבעיה

מיכאל ביטון:  לחזור רברס עכשיו ולהגיד: לא יכולה לעשות עצירה של העיקולים בגלל שיש לי איזה חוב אחר במס זה לא רציני

מיכאל ביטון:  אם לוקחים שלושה שבועות או חודש, ואומרים: לא יהיו עיקולים, נבנה תוכנית עבודה איך גובים את הכסף - - -      

משה גפני: לא צריך להסביר הרבה, היא אישה חכמה

מיכאל ביטון: אני יודע, אבל זאת לא עמדת השר

משה גפני: אני מבקש, הוועדה מבקשת, השר אמר, יש מסר גם שאת מעבירה לכל האנשים, את אומרת שיש פרק זמן, קצר אפילו, העיקולים מפסיקים כדי שהאנשים ישיגו

משה גפני:  לא משיגים או שאין תכלית להשגה הזאת, אז אתם עושים - - -      

מיכאל ביטון: וזה כל כך חשוב, היושב-ראש, עוד שלושה שבועות דיון פה מה תוכנית העבודה על הדבר הזה, כי יש שאלות

משה גפני: אני באמצע

משה גפני:  זאת אמירה ציבורית מהמדרגה הראשונה

מירי סביון: אני מבינה את האמירה ואנחנו נבחן אותה

משה גפני: בסדר

מירי סביון: אבל כן חשוב לי להגיד מה אפשר כבר עכשיו לעשות בלי לחכות לאמירות נוספות

מירי סביון:  אז כמו שאמרתי, אפשרות אחת, מי שחושב שהוא כן זכאי למענקים למרות שהנתונים מראים אחרת יכול להגיש השגה, מי שחייב את עצמו ולא הבין יוכל להגיש השגה

מירי סביון:  נקבע מועדים

מירי סביון:  זה יהיה מוגבל בזמן, נאפשר את זה עד סוף פברואר

מירי סביון:  זה מספיק זמן כדי להגיש את ההשגות האלה

מירי סביון:       דבר נוסף שחשוב לציין, שזה רוב האנשים, חלק גדול מהעסקים שקיבלו מענקים ובאמת צריכים להחזיר אותם, והם יודעים שהם צריכים להחזיר אותם, מה שנאפשר כרגע זה לפרוס את החובות האלה בשישה תשלומים

קריאה: שישה?     

קריאה: שישה זה שום דבר

מירי סביון: כאשר הפריסה הזאת תינתן בלי תנאים נוספים

מירי סביון:  זאת פריסה שאפשר יהיה לעשות עדיין כמו שעשינו עד עכשיו לכל אורך הדרך

קריאה: אבל כבר היום אתם נותנים יותר

יאיר גולן: סליחה, לא שמעתי, בכמה הפריסה?     

קריאות: - - -     

יאיר גולן: שישה תשלומים? את ממש עושה צחוק מהעצמאים, את יודעת? איך עצמאי יחזיר 100,000 שקל בשישה תשלומים? תגידי לי, זה נורמטיבי?      

קריאה: אמרו 24, לפחות 36 צריך

יאיר גולן: 100,000 שקל לשישה תשלומים

יאיר גולן:  היום העצמאים לא יכולים לסגור את החודש, על מה את מדברת? את חושבת שהם עברו את תקופת הקורונה? אנחנו עדיין בפנים, עוד לא יצאנו מהמשבר

משה גפני: אבל אולי מספיק, באמת

יאיר גולן: אני דובר אמת

משה גפני: מירי, אנחנו לא מסכימים לזה

יאיר גולן: כל הכבוד, תודה, הרב גפני

משה גפני: בפריסת תשלומים מדובר על פריסת תשלומים, לא שישה תשלומים

משה גפני:  מה זה?     

תמר קידר: ובלי הצמדה

מיכאל ביטון: מה הבעיה של האוצר לקבל את הכסף הזה לאט לאט? זאת הוצאה שכבר רשומה בתקציב, אתם רוצים להכניס את זה לעתיד למטרות טובות, מה הבעיה שזה יטפטף?     

משה גפני: אנחנו רוצים פריסה גדולה יותר, על זה גם דיבר השר

ינון אזולאי: אבל היא אמרה ששישה תשלומים זה רק תשלום ראשון

יאיר גולן: רגע, ביבי הבטיח לנו משהו

משה גפני: די

משה גפני:  מירי, תסיימי

מירי סביון: פריסת שישה התשלומים בלי תנאים נוספים

מירי סביון:  מי שלא יכול לעמוד בפריסה הזאת בכל מקרה יוכל לגשת למשרדי מס הכנסה, משרדי השומה, להסביר את הדברים, ולקבל פריסה יותר ארוכה

מירי סביון:  אני כן רוצה לציין שישנם עסקים רבים שבאו והסדירו את החובות האלה, והסדירו את הנושא הזה

מירי סביון:  צריך לזכור שיש כאלה שלא קיבלו מלכתחילה מענקים שלא זכאים להם

מירי סביון:  העסקים שקיבלו מענק שלא זכאים לו מחזיקים את המענק הזה אצלם בלי הצמדה, הם קיבלו הלוואה מאוד נדיבה מהמדינה לאורך תקופה ארוכה

יאיר גולן: ואנחנו משלמים את זה

יאיר גולן:  אנחנו עדיין משלמים את ההלוואות בערבות המדינה

יאיר גולן:  שילמנו מיסים מתוכם

אורן בוטא: שילמנו ארנונה, ושילמנו את משכורות העובדים, והחזקנו את העסקים שלנו ואת האינטרנט ואת הכול

אורן בוטא:  מירי היקרה, 8 מיליארד שקל מאוקטובר ניגבו מהעצמאים רק כמס הכנסה

אורן בוטא:  8 מיליארד שקל

משה גפני: להוציא אותו

אחמד טיבי: הוא מכיר את הדרך יפה

יאיר גולן: אורן, שברת שיא

מיכאל ביטון: צמרת, זה בגלל שהעיקולים התחילו בממשלה של עוצמה יהודית, חברים שלך

מיכאל ביטון:  אל תספרי לנו אגדות

צמרת אביבי: מיכאל, יכולתם לעשות שינוי, יכולתם

מיכאל ביטון: הבאת ממשלה עוצמה יהודית ובאו עיקולים, אל תספרי לנו אגדות

מיכאל ביטון:  הבאת עוצמה יהודית, זאת עוצמה של עיקולים

מיכאל ביטון:  אל תגידי לנו עכשיו על מה שהיה

יאיר גולן: נכון, אמת, צודק, מיכאל

צמרת אביבי: סליחה, אבל פניתי אליכם על השנים האלה

משה גפני: מיכאל

משה גפני:  חבר הכנסת ביטון, אני מבקש

מיכאל ביטון: היא אמרה שעוצמה יהודית, אז זאת בדיוק העוצמה של העיקולים

מיכאל ביטון:  ביום שהממשלה קמה באו העיקולים בעוצמה

יאיר גולן: נכון, גם העיקולים של הדוחות הגיעו, מיכאל

צמרת אביבי: אבל, מיכאל, יכולתם לעצור את זה

מיכאל ביטון: אל תדברי סרה בעשרות חברי כנסת שעבדו על הדבר הזה

צמרת אביבי: אתה עבדת על זה, אין ספק, אבל יכולתם לעצור את זה

מיכאל ביטון: לא משנה, זה היה הומור, זה היה הומור

משה גפני: צמרת, אני מבקש להפסיק, אני אוציא אותך

משה גפני:  זה לא בסדר מה שאת עושה

צמרת אביבי: הרב גפני, בסדר

משה גפני: זה לא בסדר

משה גפני:  חבר הכנסת אחמד טיבי, בבקשה

אחמד טיבי: תודה, אדוני, צריך להבין את המצוקה הקשה ואת הנטל הכבד שנמצא ומוטל דווקא על העצמאים בתקופת הקורונה ובתקופה הקודמת

אחמד טיבי:  המענקים התקבלו בגלל המשבר שהיה ובגלל ההפסדים

אחמד טיבי:  30,000 עצמאים נדרשים להחזר

אחמד טיבי:  את סעיף 13(ג) אפשר לתקן, כמו שנאמר על ידי - - -      

תמר קידר: לא צריך לתקן, צריך ליישם אותו

אחמד טיבי: להוסיף על ידי עורכת הדין שהציגה את זה יפה, או על ידי פטור מהחזרת המענק בגלל מצב כלכלי של העוסק, או בגלל מה שכינו "שיקולי צדק"

אחמד טיבי:  והדברים האלה הם בשיקול דעת גם של הרשות, אבל בעיקר של השר באמצעות הנחיה

אחמד טיבי:  בינתיים השיקולים האלה לא נלקחו בחשבון

אחמד טיבי:  לא נלקחו בחשבון

אחמד טיבי:       מבחינת העיקולים השר אמר שהוא עשה הולד, להשהות את העיקולים, אבל יש השלכות לעיקולים

אחמד טיבי:  למשל, יש עצמאים שכבר מחזירים להם צ'קים

תמר קידר: נכון, לפני חודש החזירו צ'קים

תמר קידר:  10 בחודש - - - החזירו צ'קים מראש

יאיר גולן: נכון, גם דירוג האשראי שלנו יורד

אחמד טיבי: וזאת פגיעה קשה

אחמד טיבי:  דירוג אשראי, החזרת צ'קים

אחמד טיבי:  זה מה שאני אומר

יאיר גולן: ומאוד קשה להתנהל מול הבנקים היום

אחמד טיבי: אגב, אתם טובים באקו, באמירה מחודשת של מה שאומרים אחרים

משה גפני: עוד צעקות, פשוט אני אוציא אותם מהישיבה

אחמד טיבי: הם אמרו דברים חשובים

אחמד טיבי:  הייתה הצעת חוק, את הזכרת את הצעת החוק

תמר קידר: נכון, אתה חתמת עליה

תמר קידר:  הכנתי אותה

תמר קידר:  היא מוכנה

אחמד טיבי: צריך לחדש אותה

אחמד טיבי:  תביאו אותה

משה גפני: אחמד, מה שאתה עושה עכשיו זה דבר שלא ייעשה

משה גפני:  היא מפריעה כל הזמן

אחמד טיבי: היא לא הפריעה לי

תמר קידר:  אני בעדו

משה גפני: אבל היא מנהלת איתך דיאלוג עכשיו

אחמד טיבי:  20 שנה אני מחפש דיאלוג עם ישראלים

אחמד טיבי:  אולי גם בשל המצוקה הכלכלית, אולי גם צריך לבטל את ההצמדה

יאיר גולן: נכון, מסכימים איתך

צמרת אביבי: בהחלט, הצמדה של שוק אפור

אחמד טיבי: אני יודע שרשות המיסים לא אוהבת את ההצעה הזאת

יאיר גולן: היא רק אוהבת כסף

אחמד טיבי: אבל כשזה בא כתוצאה ממשבר כלכלי ומצוקה צריך לנקוט בהליכים לא רגילים, חריגים

משה גפני: נכון, בשביל זה אני קיים את הדיון הזה

אחמד טיבי: בשביל זה אנחנו פה

אחמד טיבי:  צריך להודות לך על זה, וגם השר שהגיע, ולכן צריך לנקוט לא בצעדים נורמליים רגילים רוטיניים

אחמד טיבי:  תודה רבה

משה גפני: תודה רבה

משה גפני:  חברת הכנסת עאידה תומא סלימאן, בבקשה

עאידה תומא סלימאן: תודה רבה, כבוד היושב-ראש, כמובן שאני חושבת שהגיע הזמן גם לדבר ולנסות להבין שכשמדברים על האירוע הזה שנקרא קורונה מדברים עליו כאילו הוא נגמר

יאיר גולן: את צודקת, הוא לא נגמר

עאידה תומא סלימאן: ומדברים על ההשלכות כאילו שהן מאחורינו, ועכשיו אנחנו צריכים לסגור חשבון עם התקופה ההיא ולהתחיל מחדש

עאידה תומא סלימאן:  ואנחנו מבינים שבשביל עסקים זה אירוע שעדיין מתמשך

עאידה תומא סלימאן:  המשק לא התאושש בחזרה

עאידה תומא סלימאן:  הם לא חזרו לקבל את מה שהייתה ההכנסה הקודמת שלהם ועכשיו הם רק צריכים למלא את החובות ואת מה שהמדינה מבקשת מהם

עאידה תומא סלימאן:  אני חושבת שהם עדיין באירוע מתגלגל, והם עדיין נפגעים מזה

עאידה תומא סלימאן:   עכשיו להכביד עליהם בצורה כזו זה בלתי מתקבל על הדעת

עאידה תומא סלימאן:  תשמעו, במיוחד במדינה שכל הזמן מדברת על הכלכלה ועל כמה חשובים העסקים לכלכלה, הגיע הזמן שהמדינה והממשלה ייקחו גם כן אחריות על העסקים האלה מהבחינה שיתמכו בהם כדי לעבור את התקופה

עאידה תומא סלימאן:      דיבר חבר הכנסת טיבי על העניין של ההצמדות

עאידה תומא סלימאן:  אני חושבת שזאת כמובן דרישה מוצדקת מאוד, במיוחד עם כל מה שקורה בחוץ, אני מדברת גם כן על האוכלוסייה הערבית

עאידה תומא סלימאן:  אם המדינה תדרוש ריביות כאלה, אז זה יהיה מאוד אפשרי גם כן שהעסקים ימשיכו ללכת לשוק האפור ולקבל - - -      

אחמד טיבי: אין ריבית, רק הצמדה

משה גפני: לא מבקשים ריבית, מבקשים הצמדה

אחמד טיבי: עאידה מדברת על הצמדה

עאידה תומא סלימאן: הצמדות, טעיתי

עאידה תומא סלימאן:  התחלתי בהצמדה, גלשתי לריבית

עאידה תומא סלימאן:  אני חושבת שכולנו מבינים

עאידה תומא סלימאן:  אני במיוחד מביאה את הזעקה של העסקים באוכלוסייה הערבית

עאידה תומא סלימאן:  כשאומרים עסקים אפשר לחשוב תמיד על עסקים גדולים

עאידה תומא סלימאן:  יש אנשים פשוטים

עאידה תומא סלימאן:  השבוע דיברו איתי על העניין של נהגי המוניות, זה נחשב עסק, אבל הוא לא עסק ממש

יאיר גולן: הוא עצמאי

עאידה תומא סלימאן: אז אני מבקשת דבר אחד

עאידה תומא סלימאן:  כשמדברים על האנשים האלה אי-אפשר שהם יעמדו מול המערכת הגדולה וכל פעם יגישו ערר, ואם לא מתאימה לכם הפריסה אז תפנו עוד פעם ועוד פעם

עאידה תומא סלימאן:  צריך שיהיו נהלים ברורים שמאפשרים להם מלכתחילה, לא שהם יהיו סוג של דון קישוט עם הממסד המאוד מקשה

עאידה תומא סלימאן:       דבר נוסף, תתחילו מהתחלה על פריסה יותר גדולה

עאידה תומא סלימאן:  אל תתחילו בשישה ורק אז למי שלא יכול שיפנה שוב

קריאות: - - -     

קריאה: הרב גפני, פריסה ללא ריביות, זה חשוב מאוד

עדי אוחיון: פריסה זה לא פתרון

אחמד טיבי: אין ריבית, יש רק הצמדה

קריאה: על תשלומים, על הפריסה יש ריביות

עדי אוחיון: יש ריביות והצמדות

עאידה תומא סלימאן: אני חושבת שגם את זה צריך לקחת בחשבון

עאידה תומא סלימאן:  בעניין העיקולים, אני חושבת שצריך מיידית קודם כול לקבל החלטה שלא עושים עוד עיקולים מהרגע הזה

משה גפני: את זה ביקשנו ואת זה אמר השר

משה גפני:  ומירי אמרה שזה ייבחן עוד הפעם

עאידה תומא סלימאן: דרשנו, אבל להסדיר עיקולים זה יותר קשה מאשר להמשיך אותם

עאידה תומא סלימאן:  שלא ימשיכו בעיקולים חדשים

משה גפני: תודה רבה

משה גפני:  ינון, בבקשה

משה גפני:  ואני רוצה לסיים את הדיון

ינון אזולאי: תודה רבה, אדוני היושב-ראש, קודם כול הייתי רוצה לדעת כמה מעוקלים יש כרגע, אם יש לך את הנתון, כי מדברים על זה שאין הרבה מעוקלים, ככה הבנתי

ינון אזולאי:  אם אין הרבה אז בכלל המצב יותר טוב

ינון אזולאי:  כשמדברים איתנו על שישה תשלומים זה בגדר לעג לרש

ינון אזולאי:  אם נסתכל, יש לי גם פתרון לזה, אפשר לגשת להעביר אולי את התשלומים דרך הביטוח הלאומי

ינון אזולאי:  מה קורה עם הביטוח הלאומי? על השבת גמלאות הוא נותן רק 48 תשלומים

ינון אזולאי:  אין שום סיבה שעל סכומים כאלה, סכומי עתק האלה לא נגיע ל-48 ו-60 תשלומים

שי אבו: הביטוח הלאומי גם מוותר על ריבית והצמדה במקרי הצורך

ינון אזולאי: בוודאי ובוודאי לוותר

ינון אזולאי:  הריבית וההצמדה בכלל לא צריכים להיות על השולחן

שי אבו: הביטוח הלאומי מאפשר את זה

ינון אזולאי: הריבית וההצמדה לא אמורים להיות במצב כזה על השולחן, כי גם ככה הם נמצאים במצב קשה

ינון אזולאי:  והסמכויות שצריכות להיות, אדוני היושב-ראש, לוועדת חריגים, לא יודע, בחוק יש איזשהו צמצום לוועדת החריגים

ינון אזולאי:  אבל אם צריך בחקיקה של ועדת החריגים, זה לא יפתח את זה יותר מדיי, צריך להרחיב את ועדת החריגים, ואולי גם להכניס לשם נציגי ציבור שמבינים ויודעים

ינון אזולאי:       והדבר הנוסף שאני מבקש לדעת, יושבת פה עדי, יש לה מקרה חריג

ינון אזולאי:  אני יודע שהיא דיברה

משה גפני: יש לנו עוד דיון אחר כך

עדי אוחיון: לא קיבלנו שום תשובה

ינון אזולאי: אבל לפחות גם אחר כך, אם לא עכשיו בשולחן, להתייחס לפנייה שלה, כי היא פנתה

ינון אזולאי:  יש פה פנייה חריגה

ינון אזולאי:  דיברנו קודם, היא אמרה לי את זה קודם, היא אמרה לי את זה, וגם אמרה את זה פה

ינון אזולאי:  לא יכול להיות שהיא שילמה מקדמות, משלמת עליהן אחר כך ריביות, מחזירה

ינון אזולאי:  בקיצור, יוצא שבסופו של דבר היא מממנת את המדינה, וזה לא אמור לקרות

משה גפני: ינון, אני מציע שבמקרה שלה שהיא תגיש את הבקשה הזאת

עדי אוחיון: הייתי שם

ינון אזולאי: היא הייתה במקום הזה

עדי אוחיון:  החוק לא מותאם למצב

ינון אזולאי: לכן אמרתי שאולי אחר כך לפחות, מירי, אם אפשר

משה גפני: בשביל מה את מעלה את זה אם את אומרת "החוק"? יש גם הגיון מאחורי החוק

דותן סופר: ברשותכם, אני רוצה רק שאלה קטנה שאף אחד לא שאל

משה גפני: טוב שאתה עוזר לי עכשיו

דותן סופר: לא קשור לזה

דותן סופר:  מישהו שאל מי אלה ה-30,000 עצמאים שיש להם את האומץ לא לשלם להם?     

משה גפני: עם כל הכבוד, אני מבקש להפסיק

משה גפני:  ינון, אני מבקש אם אתה יכול לעקוב אחרי הדבר הזה

משה גפני:  צריך להפעיל הגיון, ומה שהיא הציגה כאן זה דבר חסר הגיון

משה גפני:  נכון, זה החוק, אין לי טענה נגד רשות המיסים, הם עושים את עבודתם

ינון אזולאי: בסדר, אני רוצה לדעת מה אמרו

משה גפני: צריך להפעיל הגיון בדברים האלה

משה גפני:  אני מבקש לסכם את הדיון כדלהלן

אימאן ח'טיב יאסין: אפשר רק משפט אחד? ביקשתי

אימאן ח'טיב יאסין:  אני רוצה להתייחס לאותם בעלי עסקים שהלכו ולקחו הלוואות מקרובי משפחה או מהבנק כדי לא לעבור על החוק ולהסתבך

אימאן ח'טיב יאסין:  אז מה? כאילו מי ששילם ועמד בדברים, למרות שהכביד על עצמו, לא ייקחו את זה בחשבון? אני מבקשת שהסוגיה הזאת גם תילקח בחשבון

אימאן ח'טיב יאסין:  מי שלקח הלוואות כדי לשלם את החוב הזה

משה גפני: אבל יש את הקריטריונים

אימאן ח'טיב יאסין: צריך לשים את הנקודה כדי שיהיו קריטריונים גם מותאמים לאנשים טובים, בוא נקרא להם כך

משה גפני: אני מבקש, וזאת ההחלטה של הוועדה, אנחנו מבקשים לעשות פסק זמן בעניין העיקולים, להפסיק את העיקולים

יאיר גולן: גם בדוחות - - -     

קריאות: שנייה, הוא מדבר על העיקולים, תן לו

משה גפני: פשוט לא יאומן

משה גפני:  אני לא אזמין אותך יותר לדיון כאן בוועדה

משה גפני:  איזה מן דבר זה, באמת

משה גפני:  אנחנו מבקשים להפסיק את העיקולים

משה גפני:  אנחנו רוצים פריסה רחבה, פריסה כפי שהשר דיבר עליה

משה גפני:  אנחנו מבקשים את זה

משה גפני:  אנחנו נמצאים אחרי אירוע קשה

משה גפני:  האירוע הזה פגע בעסקים הקטנים באופן חמור, והתפקיד שלנו כמדינה – ותדעי, אנחנו מדברים בנימוס, בדרך ארץ, אנחנו מכבדים את הדברים שלכם, אבל אנחנו גם יודעים להיות קשים ורעים

משה גפני:  אתם תבואו כאן לוועדה, נזכור האם נעתרתם לבקשתנו, כן, לא

משה גפני:  באמת, מדובר באירוע שאת בעצמך יודעת שהוא מאוד קשה

משה גפני:  קיימתי את הדיון הזה, הלכתי לשר האוצר, ביקשתי ממנו שיבוא לדיון, זה לא משהו של מה בכך ובזה נגמר העניין

משה גפני:       
     צריך להיזהר גם עם העניין הזה של ועדת חריגים, צריך לשים שם אנשים שיוכלו לטפל בעניין הזה

משה גפני:  ואני משבח את עבודת רשות המיסים

משה גפני:  אני משבח

משה גפני:  היא עושה את עבודתה, רשות המיסים, היא עושה את מה שצריך

משה גפני:  אני רוצה להמשיך לשבח אותה

משה גפני:  אם לא תיעתרו לבקשות שעלו כאן בדיון, אני יודע גם לדבר אחרת

משה גפני:  תודה רבה

משה גפני:  הישיבה נעולה